Ukiran Dinosaur Ditemui Di Kuil Purba Di Kemboja

Saintis sependapat bahawa reptilia besar bernama dinosaur yang pernah memerintah dunia telah pupus pada 65 juta tahun dahulu, sebelum manusia menjadi penghuni dunia seterusnya. Tetapi terdapat ukiran yang aneh menyerupai dinosaur di sebuah kuil yang pernah menjadi sebahagian kota Angkor, sebuah ibu kota empayar Khmer dahulu. Nama kuil itu adalah Ta Prohm.

Jika pembaca pernah melihat kuil yang diliputi oleh akar pokok gergasi dari carian Google, itulah kuil Ta Prohm. Kuil ini dibina pada fasa pemerintahan Jayavarman VII (1181-1218) sebagai tempat ibadah bagi pengamal ajaran Buddha Mahayana. Selepas keruntuhan empayar ini, kuil itu ditinggalkan dan menjadi sebahagian dari hutan belantara.

Kemudian, kuil Ta Prohm ditemui semula pada abad ke-19 Masihi, di mana terdapat aktiviti ekskavasi terhadap kota Angkor. Sehingga kini, kuil itu menjadi kawasan perlancongan bersejarah dan dipulihara dengan teliti agar binaan kuil kuno itu tidak dirosakkan oleh pengunjung.

KEWUJUDAN UKIRAN DINOSAUR BERBENTUK STEGOSAURUS

Agak aneh jika ukiran berbentuk dinosaur benar-benar wujud di dinding kuil Ta Prohm ini. Apabila melihat ukiran ini, rupa ukiran itu seakan-akan spesis dinosaur herbivor bernama Stegosaurus kerana belakang ukiran berupa dinosaur ini mempunyai kepingan serupa dengan gambaran Stegosaurus.

Dari ukiran ini ramai pihak percaya terutamanya pengamal ‘creationist’ (mereka yang menentang teori evolusi Darwin) bahawa dinosaur telah muncul bersama manusia melalui ‘bukti ‘ tersebut.

Benarkah ukiran itu betul-betul ukiran dinosaur sebenar seperti orang Khmer ketahui mendahului kita? Apabila melihat ukiran itu, kita boleh kata bahawa itu adalah ukiran dinosaur, namun terdapat masalah untuk mengiyakan hipotesis ini. Masalah pertama adalah kepingan di belakang ‘dinosaur’ yang berbeza bilangannya di dinding lain kuil.

Terdapat ukiran ‘dinosaur’ yang kepingan di belakangnya semakin menghilang sehingga rupanya tidak lagi rupa dinosaur, malah ia lebih kepada rupa badak sumbu. Maka, adalah mustahil untuk mendakwa bahawa ukiran-ukiran dinosaur yang ditemui seluruh kuil adalah Stegosaurus sebenar.

Jika mahukan ukiran Stegosaurus dengan teliti, para pengukir akan tetapkan bilangan kepingan dinosaur itu tanpa mengubahnya. Dengan ukiran dinosaur yang berubah jumlah kepingan berkemungkinan ukiran itu bukanlah berbentuk dinosaur. Tambahan lagi, kepalanya ada telinga dan gading, berbeza dengan Stegosaurus yang langsung tidak ada kedua-dua organ ini.

Berkemungkinan ukiran dinosaur yang kekurangan kepingan adalah spesis Stegosaurus yang lain, mengikut penyokong teori Stegosaurus. Sesetengah pengkaji juga memberikan hipotesis bahawa Stegosaurus ini adalah ‘dinosaur domestik’ di mana kepingannya dibuang sebagai langkah keselamatan. Mereka juga mendakwa rupa telinga di kelapa dinosaur itu adalah tali yang mengikat kepala.

Dari kedua-dua dakwaan ini, melalui dakwaan pertama berkemungkinan juga terdapat spesis Stegosaurus yang kurang kepingan belakang badan namun dakwaan ini hanya spekulasi semata-mata kerana faktanya adalah dinosaur tidak lagi wujud ketika fasa empayar Khmer. Mana mungkin ukiran berupa dinosaur ini mampu melawan fakta, kan?

Dakwaan kedua juga mengalami komplikasi yang sama. Jika benar Stegosaurus ini adalah ‘dinosaur domestik’ orang Khmer, bukti tulang dinosaur ini diperlukan namun sepanjang ekskavasi kota Angkor, tidak ada satu pun tulang sebegitu ditemui, apatah lagi tali pengikat kepala yang kononnya mengikat Stegosaurus.
Berbalik kepada soalan utama? Apakah ukiran dinding kuil Ta Prohm adalah ukiran dinosaur?

MUNGKIN JUGA HAIWAN BADAK SUMBU ATAU BABI HUTAN ATAU…

Mungkin juga ukiran berupa dinosaur ini adalah haiwan-haiwan yang hanya orang Khmer ketahui. Para ahli akademik menilai bahawa ukiran tersebut berkemungkinan rupa badak sumbu, babi hutan,atau cicak chameleon. Namun dakwaan yang utama adalah ukiran itu adalah ukiran badak sumbu kerana kepalanya berbentuk hampir sama dengan badak sumbu sebenar dan juga mempunyai telinga dan gading.

Walau bagaimanapun, gambaran sebenar ukiran itu masih samar-samar. Kita masih tidak boleh lari dari membayangkan bahawa ukiran itu berbentuk dinosaur dan bukti hubungan orang Khmer dengan badak sumbu, babi hutan, dan cicak chamelon masih tidak ditemui.

Jika benarlah bahawa Stegosaurus wujud di bumi Khmer, ada beberapa perkara yang sememangnya menyimpang dari hipotesis Stegosaurus sebagai ‘dinosaur domestik’. Pertama adalah keadaan persekitaran atau habitat Stegosaurus. Stegosaurus memerlukan kawasan habitat yang luas dan selamat dari sebarang ancaman seperti pemangsa T-Rex atau manusia.

Manakala bumi Khmer pula manusia telah bertamadun sejak fasa Paleolitik dan berkembang dengan pembinaan kuil-kuil dan negara-kota. Tambahan lagi, pembinaan ladang-ladang untuk menampung populasi empayar Khmer.

Dengan ciri Stegosaurus yang perlukan pengasingan dan kawasan habitat besar tanpa kekacauan, serta pembangunan empayar Khmer yang semakin pesat pada waktu itu, berkemungkinan Stegosaurus pupus cepat sebelum orang Khmer menemui dinosaur hebivor ini. Jadi, teori ‘dinosaur domestik’ ditolak sama sekali.

KESIMPULANNYA?

Tidak ada lagi jawapan mutlak akan kemisterian ukiran dinosaur kuil Ta Prohm. Masih ramai pengamal ‘creationist’ yang percaya manusia dan dinosaur pernah bertemu. Ada antara pengkaji mengandaikan ukiran itu sama ada badak sumbu, babi hutan, cicak chameleon, atau haiwan mitologi yang hanya orang Khmer tahu.

Selagi tiada bukti arkeologi yang berkait dengan andaian dan teori tersebut, kemisterian ukiran dinosaur masih menghantui dunia arkeologi. Hanya tunggu masa saja untuk mendapatkan jawapan dari misteri kuil Ta Prohm ini.

RUJUKAN:

Strom, C. (21 April 2021). Does Ta Prohm Temple Depict a ‘Domestic’ Dinosaur? Ancient Origins.


Kurik Kundi – Mesej Yang Ingin Disampaikan Melalui Lagu

Menurut Kamus Edisi Keempat, “Kurik” adalah bermaksud “Bintik-bintik” manakala “Kundi” adalah sejenis saga yang digunakan untuk menimbang emas. Jadi, “Kurik Kundi” bermaksud “Bintik-bintik yang terdapat pada sejenis saga yang digunakan untuk menimbang emas”. Dalam bidang hiburan, “Kurik Kundi” adalah sebuah lagu yang mula dinyanyikan oleh Siti Nurhaliza pada tahun 2002. Lagu sepanjang 5 minit 54 saat itu telah digubah oleh Pak Ngah, di mana penulis liriknya adalah Nurul Asyiqin. Kurik Kundi adalah antara lagu dalam album Sanggar Mustika.

Secara umumnya, Siti Nurhaliza telah menampilkan tujuh (7) loghat bahasa Melayu dalam lagu ini. Loghat tersebut adalah Pulau Pinang, Kedah, Perak, Negeri Sembilan, Kelantan, Sabah dan Sarawak di mana bahasa Melayu baku dijadikan sebagai pembuka dan penutup lagu. Mesej yang ingin disampaikan adalah, bahasa Melayu mempunyai banyak loghat. Bukan sahaja di Malaysia, malah negara-negara di Nusantara turut mempunyai loghat bahasanya yang tersendiri. Malah loghat-loghat negeri di Malaysia boleh ditemui di negara jirannya, Indonesia.

Antara rangkap senikata yang terdapat dalam lagu Kurik Kundi adalah “Nak berkabar tingginya budi kita ya tuan, Nak berkisar kaya tutur bicara, Kalau tinggi untung jadi bintang, Oh… oh… oh…, Kalau rendah masih jadi intan.” Rangkap tersebut adalah dalam bahasa Melayu baku. Mesej dalam rangkap ini adalah tradisi asli orang Melayu mempunyai budi pekerti yang tinggi di sebalik banyak perbualan. Akhlak kita yang paling rendah tetap dianggap tinggi oleh orang lain.

Selain itu, “Teratak mahligai bak dipayung teduhnya, Bila budi melingkar anak asuhan, Adat yang lama berbudi berbahasa, Akar kehidupannya..” Rangkap ini juga adalah dalam bahasa Melayu baku. Mesej dalam rangkap ini adalah, Melayu asli mempunyai adat tradisinya yang tersendiri. Adat tradisi yang berbudi bahasa adalah akar kepada kehidupan orangnya.

“Hang dok pi hang dok mai, Lagu tu lagu mana, Pi sini pi sana depa menghela sakan, Awatlah dok kalut megah condong ke barat, Mai kita… Pakat tarik ramai-ramai, Biar ke timur condongnya,..”. Rangkap ini adalah dalam loghat Pulau Pinang dan Kedah. Mesej dalam rangkap ini ditujukan kepada semua orang terutamanya anak muda yang lebih mengagungkan budaya luar berbanding budaya asal-usulnya. Pada masa kini, budaya luar telah menjadi darah daging kepada sebahagian besar anak muda. Budaya luar sedikit sebanyak telah melunturkan semangat jati diri mereka. Rangkap ini ditutup dengan permintaan semua pihak agar dapat mengajarkan anak muda tentang budaya aslinya.

“Ada…O…ada E…, Bunyinya tidaklah serupa, Erti tidak berbeza, Betui yong betui sungguh, Betui ape di kate…”. Rangkap ini adalah dalam loghat Perak. Mesej dalam rangkap ini adalah mengenai loghat. Di Perak, terdapat dua (2) dua loghat iaitu “E” dan “O”. Sebagai contoh, kuale (Kuala) dan memikio (Berfikir?). Walaupun loghat Perak mempunyai bunyi yang berbeza, namun isi maknanya tetap sama.

“Teghtek teghning oghe kito, Hok tu keno jago, Jange sapa berlete kale, Luar napok come…jange dale, habih kuca lembe…” Rangkap ini adalah dalam loghat Kelantan. Mesej dalam rangkap ini adalah kita perlulah tata tertib orang kita iaitu orang Melayu. Kita perlulah berusaha mempertahankan tata tertib tersebut daripada kucar-kacir.

“Selembut madah begitu taghi, Sek ada sakit ghasa di hati, Kame` nyambut madah tuan hulurkan, Kita` nyambut madah kame` hulurkan”. Rangkap ini adalah dalam loghat Sarawak. Mesej dalam rangkap ini adalah, kita tetap menolong orang lain dalam kesusahan walaupun kita sendiri dalam keadaan susah. Tujuan hidup kita adalah untuk memudahkan orang lain dalam melakukan urusan.

Akhir sekali, “Yang kurik tu kundi yang merah tu saga, Baik budi indahlah bahasa, Oh… oh… oh…, Pantun lama tinggi kiasannya..”. Rangkap ini adalah dalam bahasa Melayu baku. Mesej dalam rangkap ini adalah, Melayu tradisional mempunyai kiasannya yang tinggi. Tidak semua pihak mampu mentafsir kiasan tersebut dengan tepat. Kiasan kata-kata digunakan dalam perbualan agar pihak lain tidak berkecil hati.

Kesimpulannya, banyak pesanan yang ingin disampaikan dalam lagu ini. Kita perlulah menghayati pesanan tersebut agar kita disegani dan dihormati oleh orang lain.  Pada pendapat anda, apakah mesej lain yang ingin disampaikan dalam lagu ini? Sila jelaskan di dalam ruangan komen di bawah.

Artikel disumbangkan oleh Alam Bahasa untuk The Patriots.


Kenapa McD Gagal Di Filipina?

Sebut sahaja McDonald’s pasti semua mengenali patung tinggi lampai dengan rambut berwarna merah yang dikenali Ronald McDonald. Membawa karakter sebagai seorang badut dan merupakan maskot rasmi francais makanan segera itu.

McDonald’s memiliki lebih 37,000 francais di 120 buah negara. Selain itu, francais McDonald’s memang diketahui mendominasi pasaran makanan segera dengan kedudukan nombor satu dalam ranking dunia.

Namun, tidak ramai yang tahu bahawa Mcdonald’s tidak mampu mencapai kejayaan yang besar di Filipina seperti di negara lain.

Dikhabarkan McDonald’s sudah mencuba hampir 40 tahun untuk menerombos pasaran makanan segera di Filipina tetapi masih gagal menjadi pilihan nombor satu rakyat Filipina.

Berikut adalah beberapa faktor yang menyumbang kepada kegagalan francais McDonald’s di Filipina.

1. Persaingan daripada syarikat tempatan iaitu Jollibee

Jollibee Foods Corp (JFC) merupakan syarikat milik warga tempatan Filipina yang juga menguasai beberapa rangkaian restoran makanan segera di Filipina. Antara restoran makanan segera milik JFC ini ialah Chowking, Greenwich Pizza, dan Red Ribbon.

Kesemua rangkaian francais milik JFC ini dikatakan sebagai makanan segera paling popular yang terdapat di Filipina.

Oleh itu, boleh dikatakan JFC berjaya mendominasi pasaran makanan segera di Filipina bahkan turut menjadi pemilik kepada syarikat pesaingnya seperti Burger King.

2. Harga yang berbeza tetapi menu yang sama

Fraincas Jollibee ini sudah ditubuhkan pada tahun 1987 dan kehadiran perusahaan makanan segera mereka ini dengan pantas disedari oleh rakyat Filipina.

Tanpa disedari Jollibee ini berjaya menawan pasaran makanan segera di Filipina dengan mengalahkan nama-nama besar seperti McDonald’s dan KFC.

Di samping itu harga hidangan juga turut memainkan peranan dalam menjadikan Jollibee pilihan rakyat Filipina.

Hal ini demikian kerana setiap hidangan yang terdapat di Jollibee mempunyai harga yang jauh lebih murah dengan perbezaan harga 50 sen untuk setiap hidangan.

Mungkin bagi sesetengah golongan ianya tidak jauh beza, namun tidak salah jika rakyat Filipina memilih hidangan yang sama dan juga jauh lebih murah serta hasil produk keluaran tempatan.

Jollibee juga mempunyai target sasaran mereka dan konsisten dalam mensasarkan kepada pasaran kelas pertengahan bagi rakyat Filipina.

3. Citarasa yang jauh lebih menepati selera rakyat Filipina

Seterusnya bukan sahaja hidangan di Jollibee jauh lebih murah tetapi setiap hidangan di Jollibee ini lebih menepati citarasa rakyat Filipina.

Sesungguhnya, rakyat Filipina amat sukakan makanan dari Amerika namun tidak menepati citarasa mereka yang lebih sukakan makanan manis.

Antara hidangan yang diubah suai mengikut citarasa rakyat Filipina ialah spaghetti dengan sos yang lebih manis.

Oleh itu, Jollibee menggunakan kelebihan ini dengan menggabungkan citarasa tempatan dan makanan Amerika dalam menu yang disediakan mereka.

Menu tersebut terdiri daripada ayam goreng, kentang goreng, spaghetti dengan sos pisang, sandwich daging ayam manis dan ketulan sosej. Hasil daripada penambahan resepi baru ini membuatkan ianya lebih menepati citarasa warga tempatan.

4. Pengaruh budaya Filipina yang kuat

Kejayaan Jollibee ini juga sebenarnya disumbangkan oleh pengaruh budaya yang dilihat antara faktor mengapa Jollibee menjadi pilihan warga tempatan.  Selain itu, jika dilihat McDonald’s memiliki maskot mereka sendiri, malah Jollibee juga tidak kurang hebatnya.

Jollibee mengeluarkan maskot francais mereka yang mempunyai kaitan dengan budaya Filipina. Maskot yang memakai blazer serta bertopi merah ini memiliki warna kuning dan merah serta bersaiz seperti manusia sebenar.

Hal ini bertujuan bagi melambangkan semangat rakyat Filipina yang sentiasa sibuk dalam kehidupan seharian tetapi tetap ceria.

Di samping itu, Jollibee juga turut dikenali sebagai sebuah francais makanan segera yang sangat berorientasikan kekeluargaan dan benar-benar menghubungkan orang Filipina.

Hal ini dapat dibuktikan melalui iklan-iklan keluaran Jollibee yang banyak memaparkan nilai-nilai kekeluargaan.

Dapat dirumuskan bahawa Jollibee biarpun merupakan sebuah francais makanan segera keluaran tempatan, namun ianya mampu berdiri sama tinggi dan mampu mengatasi sebuah francais yang ternama serta bertaraf antarabangsa.

Malah dikhabarkan juga kini Jollibee giat menjalankan usaha memperluaskan lagi francais mereka ke seluruh dunia dan menerombos pasaran Amerika.

Di samping itu dapat disimpulkan dengan kuasa membeli warga tempatan ia mampu membuatkan sebuah syarikat tempatan berdiri seiring dengan syarikat yang memiliki nama-nama besar dalam sesebuah pasaran.

Kepada rakyat Malaysia, jika anda mahu merasai menu makanan di Jollibee, anda boleh berkunjung ke Kota Kinabalu.


Ucapan Tun Sambanthan: Tiada Bangsa Seperti Orang Melayu

Ucapan Tun Sambanthan pada 1965, Apa yang kita boleh belajar?
.
Nak jadi cerita, tadi den ada ternampak ada orang share pautan hansad parlimen yang mengandungi ‘quote’ kata-kata Tun Sambanthan yang memuji dan mengangkat kepimpinan, kesudian, pemurah dan sifat bertimbang rasa orang Melayu dalam menerima kaum lain ke dalam Persekutuan Tanah Melayu pasca merdeka.

Maka den pun rajinkanlah diri untuk tengok dan baca keseluruhan ucapan Tun Sambanthan yang mengandungi ‘quote’ tersebut.

Bila den amati, rupanya-rupanya, ucapan itu adalah ucapan perbahasan Tun Sambathan terhadap usul ucapan Yang di-Pertuan Agong ketika itu..

Dan tema yang tengah panas dalam ucapan-ucapan perbahasan di parlimen ketika itu adalah isu Singapura nak keluar Malaysia, dan tuduhan Lee Kuan Yew ketika itu yang menuduh kononnya Tunku Abdul Rahman cuba ‘impose’ ‘Malay-Rule’ kepada Malaysia..

Maka den nak kongsikan beberapa poin penting ucapan tersebut kerana jujurnya bagi den banyak benda yang kita boleh ambil pengajaran daripada ucapan perbahasan tersebut.. panjang tapi berbaloi..
.

1. Sifat ‘megalomania’ Lee Kuan Yew yang mahu memisahkan beberapa negeri dari Persekutuan (Singapura,Melaka, Penang) kerana tidak mahu menerima pemerintahan orang Melayu.

“.. this morning when I scanned the paper, I asked myself this question: what sort of a man is this that can calmly and quietly propose the cutting up of our country; what megalomania is it that is driving him forth; and what is his fevered mind driving at? And, as I looked further, I found that he has one reason for suggesting that this country should be cut up, and that is that he is against Malay rule here Malay rule in Malay-sia. Before accepting his definition, let us for a moment go back into the past..”
.

2. Sebelum merdeka, orang Melayu memegang 88% kuasa mengundi, tetapi 40% kerusi telah diberikan oleh kepimpinan Melayu kepada bukan Melayu secara besar hati dan di atas semangat setiakawan.

“.. When one looked at the electorate at that time, one observed that 4% of the electorate was Indian, 8% was Chinese and 88% was Malay.

Now, there were 52 seats to be contested at that time. Yet, how were the seats allocated? Roughly 40% of the seats were allocated to the non-Malays and, mark you, at that occasion, because of the large majority of Malay voters barring one consti-tuency, I think, all the others had Malay majority. And so, if anybody wanted to stand up for the elections at that time and win, he had to have the Malay electorate with him.

88% of the Malay electorate what does it mean?

It means that politically the Malays were really powerful. It also means that even though they were so power-ful, the leadership of the UMNO com-prising mainly of the Tunku, Tun Razak, Dr Ismail and others felt that they had to be large hearted enough to concede to fellow races, brother races in this country, a larger measure of seats than their numbers warranted, and so we had it. ..”
.

3. Tun Sambanthan sendiri, bertanding di kawasan orang Melayu dan orang Melayu sendiri berkempen untuk beliau dari kampung ke kampung siap naik sampan untuk beliau dan bagaimana orang Melayu di didik untuk tidak mengundi berdasarkan warna kulit ketika itu.

“..I was one of those in 1955 who had the good fortune of having been chosen to stand for elections. At that time, in my own constituency, the majority of the voters were Malays. Two of my opponents were Malays, locally based, men of good reputation. One of them, strangely enough, was the present Speaker of the House.

However, the Malay people in the kampongs were told of the objectives that we had, of the necessity for us to be non-racial in our outlook, of the need for them to vote for the policy, the policy of free-dom and all the consequential improve-ments that the country would have because of freedom; and so it was in many of the other constituencies.

The Malay kampong folk came out in thousands, and they voted us in. Around that time, one of the men who’ had to go from village to village, kampong to kampong, wading in water, going by boat, living in the jungle, sometimes at the threat of being shot by Malay extremists, is one who is today being branded by the P.A.P. character assassinators, as ultra racialist.

I refer to no less a man than Tuan Syed Ja`afar Albar. (Applause ^ Tuan Syed Ja`af ar Albar at that time had avery important task of going from village to village to tell the Malays,” This is not the right thing, we have got to think of Malaya, we have got to think of the people as one, we cannot say that Malays should vote for Malays, we should vote for anybody, whomever the party puts in and we should vote on non-racial lines..”
.

4. Walaupun orang Melayu mempunyai 88% undi mereka masih terbuka untuk menerima kaum-kaum lain ke dalam Tanah Melayu walaupun ketika itu ditempat lain tidak sebegitu..

“..what did the Malay leadership do? They had 88%
of the electorate still with them. What did they do with citizenship?

If we look around in Asia and in East Asia, particularly, you will find that my race, the Indian race, is not welcomed in Ceylon, is not welcomed in Burma. Look at my brother Chinese race, it is not welcomed in Thailand, in Vietnam, in Cambodia, in all the other areas.

What help do they get for citizenship in all these territories?

In Burma, as we know, Indians have been sent pack-ing, in Ceylon they refused them citizenship and in Burma it is likewise. I know it, you know it. And yet in Malaya what happened? Here, we found that the Malay leadership said, “We shall take them unto ourselves as brothers, we shall give; them full oppor-tunity to live in this country, we shall give them every opportunity to’ become citizens.”

And so, in 1957, for the whole year, we waived language qualifications, and tens of thousands of Indians, Chinese, Ceylonese and others became citizens. Why did the Malays do’ this? Is it to propitiate Malay rule in this country? Is it to keep themselves al lthe time in power that they watered down their own authority?

It would be stupid, utterly stupid, for them to’ do.that, if they wanted to’ control this country for all time. They could have done it by the simple expedient that one observed in Ceylon, Burma and other countries deny the opportunity of citizenship to’ these people. They can never take this country from you. Then why did they do it and are these the people today who’ are trying to foist Malay rule?..”
.

5. Orang Melayu adalah kaum yang terbuka, sopan dan terhormat walaupun adalah kaum yang termiskin ketika itu..

“..In all my life I haven’t seen such mendacity as that put in by Mr Lee Kuan Yew of the P.A.P. (Applause). Such vicious, utterly vicious mendacity against a race with whom it is our great fortune to live. A race who have throughout their time have been hospitable, been polite, been respect-able and yet this race, believe me, is the poorest in this country. The other races have come here, they are by far richer.

Even my own race, mostly made up of labourers today have a monthly earning much better than the ordinary kampong dweller; I know it. The towns who owns the towns in our country? Who owns the cities? Who owns the estates? Do the Malays own these? Then what is it that we are trying to shout at them for? This infact, Mr Speaker, is the essence of the whole question. We have got to recog-nise this fundamental fact..”
.

6. Bagaimana orang-orang Melayu ‘watered down’ kuasa politik mereka dalam menerima kaum-kaum lain sebagai saudaranya atas semangat moral, etika dan kemanusiaan yang tinggi..

“..In 1957, I said, in the whole year, hundreds of thousands of non-Malays became citizens, by a voluntary act. By a voluntary act the Malay leadership itself watered down their own political power. Can you see it anywhere else? Even the huge nations of the West the United States.

Can 100,000 Malay-sians go to the United States tomorrow and become citizens there? Could you do it in Germany, in Turkey, in Albania, in Russia, or in any part of the world, I ask. The answer is “No”. In the United States they have got a quota, in Australia you cannot put your footdown and step into it, and yet here, we find the course of history changed. A different pattern -a different pattern of brotherhood, of understanding, of goodwill-a different pattern based upon morals, ethics; -a good decent, humanistic pattern. And so in 1957, we had freedom. We had more and more become citizens…”
.

7. Tidak wujud retorik, cliche ‘Malayan Malayan’.

“..This one country was an oasis of happiness, of a happy people living together, not asking themselves, “Am Ia Malayan Malayan?” They were all Malayans. There was no question oftheir being anybody else. They were all together as one. Nobody came around with any cliches those days. We all felt we were Malayans; we lived as Malayans..”
.

8. Lee Kuan Yew yang sebenarnya ‘desperate’ join Malaya kerana PAP terpecah dua..dan ambik kesempatan atas kelembutan dan sifat baik hati Tunku.

“..That was their thinking in 1960. But when the Barisan party came up and the P.A.P. broke up, mark you, not because all of them were Communists and that is what Mr Lee Kuan Yew wants us to believe, but I don’t believe it. It was a clash of personalities. They just could not stand up to this man’s arrogance. It was just that, and so the party had to break up.

Then what happened?

A Lim Yew Hock had to come in to keep that party in power,or it would have been thrown out. That was the situation. A Lim Yew Hock, alone man had to throw his vote to keep that party going. Then they thought of something. “Ah, there is Kuala Lumpur, a monolithic, powerful, strong Govern-ment there and a mild, kind heartedman who is the Prime Minister there; may be, he will agree; may be, I can run to him for succour.” Which, in fact,was what he did..”
.

9. Bagaimana Lee Kuan Yew dari mula lagi ‘busuk hati’ dan bermuka-muka apabila telah ‘di selamatkan’ oleh Tunku..

“..Then we had the Malaysia Agree-ment signed in London. No sooner was this Agreement signed and the ink was hardly dry, a meeting of students by Mr Lee was held in England. At this meeting Mr Lee, who likes to say that he wants to analyse in public, went to the students and said, “You know, I cannot become the Prime Minister simply because there is an army and you know who is the chief of it?”

The insinuation being that Tunku’s nephew was the chief of the army and, there-fore, he would prevent anybody else from becoming the Prime Minister. Mr Lee spoke about this hardly before the ink had dried on the Malaysia Agreement.

..,stage by stage, we found conditions changing.
Around the time of referendum, the Singapore Ministers would go round and say, “We are all Malaysians”. But after the referendum and the second elections, they said, “Oh, we are Singaporeans. Singapore shall show Malaysia.” So you can see how Malaysian Malaysians become Singa-pore Malaysians sometimes. So, this ding-dong has been going on..”
.

10. Lee Kuan Yew, PAP pernah mengatakan bahawa orang Melayu juga adalah imigran seperti kaum-kaum yang lain dan pernah meminta pemisahan Singapura, Penang dan Melaka..

“.. why should this great gentleman come in and say, “Oh, the Malays here are as much immigrant as anybody
else”?

Surely that, excuse me Mr Speaker, Sir, is beyond the realm of stupidity, because that is precisely what
it is. No leader of any reputation would try to rouse communal feelings,and this is precisely what he is trying to do.

.. In his megalomania he tells us to break up this country into Malacca, Penang, Singapore and other places. Can we live like that? What madness is this; what utter, absolute and complete madness is this? Surely we in this country will never permit such madness to rule this country..”
.

11. ‘Multiracial’ parti tidak semestinya tidak perkauman, itu kata Tun Sambanthan..

“..Simply because a party has got as its primary membership Chinese, Malays and Indians, it does not mean that it is non-communal, when every word they mouth is communal. Every time the Member for Ipoh opens his mouth, itis communal.

Everybody knows that. I know in my own constituency his party tried to do a fantastic trick. They went to the Malays and said, “You know the Chinese are squeezing the blood out of you”; and they went to the Chinese and said, “You know, the Malays are taking all the land away from you” the same party, the same constituency, different villages. That is a non communal party according to the P.A.P..”
.

12. Sifat rendah diri Tun Sambanthan yang mengakui sifat orang Melayu yang murah hati, sopan dan kaum yang segak perkertinya..

“..As I said, it has been my great good fortune to have been born in this country. Where else can you find a more charitable, a more polite, a more decent race than the Malay race?

Where else can you get such politically decent treatment for any immigrant race? Where else in the history of the world?..”
.

Sebagai kesimpulannya, ucapan Tun Sambanthan ini telah betul-betul menyentuh jiwa den, keikhlasan dan kejujuran yang terkandung dalam setiap bait-bait kata Tun Sambanthan terasa berbekas di hati den.

Keindahan dan kerendahan hati Tun jelas digambarkan dalam pemilihan perkataan dan gambaran mengenai orang Melayu yang telah diberikan Tun dalam ucapan tersebut..

A perfect potrayal of a True and Real Statesman as I may say..

Sesungguhnya, jauh sekali ‘level’ ucapan Tun Sambanthan dengan para MP kita di parlimen hari ini yang banyaknya lebih kepada retorika politik sempit.

Lagi-lagi kalau dibandingkan dengan Yb dari Jelutong..

Sebabnya hanya dari sebuah ucapan, kita boleh rasa roh semangat setiakawan yang telah terjalin diantara pemimpin-pemimpin dahulu..

Sebuah ucapan yang jika kita hayati, lain macam perginya, merentasi zaman pun masih terasa auranya..bercampur baur, sebak, terharu, tersentuh semua ada.. 🙂

Mungkin inilah yang orang puteh kata, “Gold standards”..

Sekian.
.

*Nota Kaki: Ucapan Tun Sambanthan adalah pada 1Jun 1965, Singapura umum dikeluarkan dari Malaysia pada 7 Ogos 1965, dengan undian menyokong di Parlimen 126-0

Rujukan:
https://www.parlimen.gov.my/files/hindex/pdf/DR-01061965.pdf


Benda Paling Beracun Di Dunia

Suntikan maut (execution by lethal injection) yang dijalankan sebagai hukuman mati di sesetengah negara menggunakan 3.9gram (g) potassium chloride semasa prosedur dia. Sebenarnya, 1g potassium chloride sudah cukup untuk membunuh seorang dewasa.

Sebagai perbandingan, bisa tebuan adalah 10 kali lebih kuat daripada potassium chloride pada dose yang sama. Saya senaraikan beberapa jenis toksin/racun/bisa dan kekuatannya berbanding 1g potassium.

1.Potassium chloride = 1

2.Tebuan = 10 kali ganda

3.Short tail shrew (mammal paling berbisa) = 13 kali ganda

4.Death Stalker (kala jengking paling berbisa) = 70 kali ganda

5.Brazilian wandering (labah labah paling berbisa) = 106 kali ganda

6.Death cap (cendawan paling beracun) = 145 kali ganda

7.Box jellyfish (obor obor paling beracun) = 240 kali ganda

8.Lionfish (ikan paling berbisa) = 345 kali ganda

9.VX gas (ejen saraf dalam pembunuhan kim chol) = 6250 kali ganda

10.Maitotoxin (bahan daripada planton laut) = 110 000 kali ganda

11.Polonium (unsur paling radioaktif) = 1 juta kali ganda
Ia pernah digunakan dalam pembunuhan perisik KGB, Litvinenko

12.Botulinum type H = 1 billion kali ganda

Ia adalah bahan paling berbahaya di alam semesta setakat ini. 1g toxin ini yang mencemarkan sistem bekalan air bersih sudah cukup untuk pupuskan 1 bandar besar. Tiada banyak carian dan kajian dijalankan terhadap botulinum type H kerana risiko amat tinggi.

Namun begitu, apa yang lebih berbahaya adalah menghasut bagi membiarkan ibu mengandung yang berisiko tinggi untuk melahirkan bayi di rumah tanpa pengawasan doktor pakar, di mana nyawa ibu dan si anak menjadi pertaruhan oleh pihak yang tidak bertanggungjawab. Say no to unsafe birth.


Tessen: Kipas Mαut Senjata Rahsia Samurai

Dalam banyak filem samurai baik Seven Samurai hinggalah The Last Samurai dan 47 Ronin, sen.ja.ta yang biasa digunakan mereka ialah pe.da.ng katana atau wakizashi. Tetapi tidak ramai tahu, kipas lipat atau Sensu juga merupakan se.nj.ata rahsia samurai terutama di medan pe.ra.ng.

Sensu kebiasaannya lebih digunakan sebagai aksesori fesyen dan barangan mewah bagi golongan bangsawan, pedagang dan samurai. Ia dikatakan sudah mula digunakan oleh golongan bangsawan Jepun sekitar abad keenam Masihi sebagai cara menghilangkan rasa panas semasa cuaca panas.

Versi terawal Sensu yang digunakan ketika itu ialah kipas Hinoki. Ia diperbuat daripada kayu sipres Hinoki yang nipis. Tetapi bertahun-tahun selepas itu, artisan mula menghasilkan lukisan dan meletakkan serbuk emas dan perak pada kipas. Kipas yang mengandungi sajak, lukisan atau pesanan berunsur keagamaan amat dihargai sebagai hadiah kepada para penerimanya.

Menjelang abad ketujuh, ia mula menjadi sebahagian daripada protokol istana. Samurai terutama yang berstatus tinggi dikehendaki mengetahui cara memegang dan menggunakan kipas semasa berada di istana. Kebiasaannya, Sensu dibawa untuk majlis-majlis sosial,

Menjelang abad ke-13, Sensu mula dieksport ke China sekaligus mengembangkan pengaruh objek itu ke seluruh dunia. Malah, salah satu kipas lipat ini mencetuskan trend fesyen dalam kalangan masyarakat Eropah termasuk Perancis. Buktinya, para bangsawan dan kerabat diraja Bourbon ketika itu menganggap kipas lipat Kyoto atau Kyo Sensu sebagai objek paling berharga.

Ini berikutan hasil kerja artisan Kyoto amat cantik pada setiap Sensu yang dihasilkan. Apabila Jepun memasuki abad ke-14, Sensu mula dihasilkan dalam bentuk Noh (drama muzikal), Buyo (tarian klasik Jepun) dan upacara teh.

Kegunaan Sensu berbeza mengikut lelaki dan perempuan. Bagi golongan Hawa, ia digunakan untuk menyembunyikan kelakuan yang dianggap tidak sesuai dengan norma sosial ketika itu seperti ketawa atau mengunyah makanan. Dan ia juga merupakan antara alat yang digunakan oleh golongan wanita Jepun untuk menggoda lelaki.

Bagi orang lelaki pula, ia selalunya dibawa dengan tangan atau tersimpan kemas dalam obi bila menghadiri upacara penting (tali pinggang yang mengikat kimono dan pakaian seni mempertahankan diri Jepun). Pada zaman Edo, mana-mana khadam samurai yang didapati tidak membawa kipas lipat bersamanya dianggap samurai tanpa bersen.ja.takan Daisho (satu set pe.da.ng katana dan Wakizashi yang melambangkan seseorang itu samurai sebenar).

Jadi, bagaimana sesebuah kipas lipat itu bertukar menjadi sen.ja.ta merba.ha.ya? Jawapannya mudah: Tessen atau kipas pe.ra.ng Jepun. Tessen yang bermaksud kipas besi merupakan sen.ja.ta tersembunyi yang biasa dilihat semasa zaman feudal Jepun. Tessen dihasilkan sama ada ditempa mengikut bentuk kipas lipat atau diukir daripada kayu keras.

Tetapi kebiasaannya, majoriti samurai lebih suka menggunakan Tessen yang diperbuat daripada besi. Ia bukan saja lebih kuat tetapi lebih menjimatkan kos. Malah, ada menganggap versi ini lebih berkesan sebagai sen.ja.ta berbanding Tessen yang boleh dilipat. Saiz Tessen juga berbeza mengikut fungsi di mana versi kecil sebagai sen.ja.ta mempertahankan diri. Sementara Tessen yang lebih besar pula dianggap simbol kekuasaan golongan atasan termasuk daimyo dan samurai.

Tessen hanya digunakan apabila samurai tidak membawa Daisho bersamanya. Ia boleh saja berlaku apabila dia bertemu dengan daimyo, membuat kerja rumah, bersuka-ria atau apa-apa urusan yang tidak membenarkan Daisho dibawa bersama. Ada ketikanya, samurai perlu meninggalkan Daisho kepada khadam mereka semasa berkunjung ke rumah orang.

Namun begitu, itu tidak bermakna sang samurai hanya bersen.ja.takan tangan kosong apabila perkara buruk berlaku. Ini kerana dia masih dibenarkan membawa Sensu yang disimpan dalam obinya. Sensu ini boleh saja digantikan dengan Tessen sekaligus memastikan sang samurai kekal bersen.ja.ta dalam apa jua keadaan.

Mungkin ada menganggap sen.ja.ta ini berupaya membawa kema.ti.an seperti mana katana atau wakizashi. Hakikatnya, pengguna Tessen diajar teknik khas di mana penggunaannya bertujuan menghentikan pihak lawan daripada mencetuskan kecederaan atau kema.ti.an. Teknik penggunaan Tessen dikenali sebagai Tessen-jutsu di mana ia turut digunakan sebagai cara memberi arahan dan isyarat. Bagi samurai berpangkat tinggi, Tessen-jutsu lebih bersifat belas kasihan berbanding perlawanan menggunakan pe.da.ng mereka.

Penulis percaya sesetengah pembaca merasa curiga dengan kenyataan ini. Tetapi berdasarkan rekod sejarah, wujud perlawanan antara samurai yang menggunakan Tessen dengan samurai lain yang bersen.ja.takan pe.da.ng. Mengikut rekod, ramai yang ma.ti selepas merasa penangan sen.ja.ta ini! Antara pengguna Tessen terkenal ialah pengasas Keshogunan Tokugawa, Ieyasu Tokugawa.

Tetapi Tessen-jutsu jarang diajar sebagai seni mempertahankan diri individu. Jika ada pun, ia merupakan gabungan penggunaan kipas dan kayu pendek dalam seni mempertahankan diri lain. Hanya empat sekolah seni mempertahankan diri klasik Jepun yang mengajarkan Tessen-jutsu iaitu Echigo-ryu, Miyake-Shingan-ryu, Uesugi-ryu dan Yagyu-ryu. Daripada empat sekolah ini, hanya Miyake-Shingan-ryu dan Yagyu-ryu yang masih wujud hari ini.

RUJUKAN

Martin, R. (2021, 30 November). A Japanese Fan Became a De.ad.ly Weapon in the Right Hands. Ancient-Origins.


Seputar Isu Censorship Netflix Ahmad Idham

Hari ni ramai orang berborak pasal penapisan (censorship). Puncanya sebab Perbadanan Kemajuan Filem Nasional (FINAS) mahu kerajaan campur tangan untuk tapis kandungan Netflix.

Jadi ramailah yang kutuk Ahmad Idham iaitu current chairman FINAS. Ahmad Idham pun tulis tweet cakap konon-kononnya media salah lapor.

Lepas tu ramai pihak cakap yang FINAS ni ketinggalan zaman. Outdated. Obsolete. FINAS tak tahu ke kita selalu ibu bapa boleh kawal kandungan di Netflix. Hanya cerita yang ikut umur anak-anak sahaja yang akan keluar di carian dan juga muka depan Netflix. Cerita macam Naked Director tu takkan keluar la dekat anak kita punya. Yang ada hanyalah Spongebob, Oggy lawan lipas, dan yang sewaktu dengannya.

Logarithm Netflix pulak dah set sesiap hanya drama dan movie yang kena dengan budaya setempat sahaja akan disiarkan. Kalau ada unsur-unsur ekstrim dan sensitif, tak akan dapat di negara kita.

Benda-benda parental control ni dah jadi isu lapuk di negara barat. Sebabnya kerajaan barat mewajibkan setiap produk digital seperti komputer, tablet, telefon, perisian, permainan video, streaming platform, dan lain-lain kena ada setting untuk parental control.

Berapa ramai yang tahu di komputer yang ada windows tu ada setting untuk parental control? Kita boleh tetapkan had tempoh berapa lama komputer anak kita boleh beroperasi dalam satu hari. Bila sampai had masa, komputer akan mati sendiri. Masuk sleep mode.

Video game misalnya ada sticker had umur. Setiap video game perlu melalui tapisan dari ESRB (Entertainment Software Rating Board). Di kulit album muzik pula ada sticker parental advisory sebagai rujukan untuk ibu bapa. Demikian juga dengan produk lain. Kita boleh set sendiri semua benda dengan meletakkan had waktu, had hasil carian, dan had tontonan.

Rumusannya, semua benda hiburan yang dikeluarkan dah ada benda-benda kawalan ni. Orang piteh dah lama kesan benda tu. Siap dengan data kajian lagi (walau sesetengah kajian tu macam bangang). Sebab tu mereka sangat kritikal dengan setiap produk industri hiburan mereka.

Cuma langkah paling efektif untuk elakkan anak kita terpengaruh dengan benda-benda media ni ialah diri kita sendiri selaku orang dewasa yang ada authority ke atas anak-anak. Buatlah setting dan regulation macam mana pun pada produk tapi kita tak main peranan, tak guna jugak. Pada akhirnya, balik kepada ibu bapa sendiri jugak.

Borak pasal penapisan kandungan media ni, aku nak sebut sikit tentang sebuah stesen penyiaran Korea Selatan iaitu Korean Broadcasting System (KBS). Ia sama taraf dengan RTM kalau di tempat kita. Ia dimiliki kerajaan.

Cuma KBS ni advance sikit. Tak lapuk macam RTM kita lah. KBS ni penyiar drama-drama Korea yang femes macam Descendant of The Sun, Dream High, Full House, etc.

KBS ni sangat banyak ban lagu dan artis K-Pop. Punca kena ban pulak bagi kita sangatlah remeh. Macam bodoh pun ada. Tapi mereka memang macam tu. Tegas. Strict.

Antara puncanya ialah tak pakai seatbelt dalam muzik video, sebut nama jenama dalam lirik lagu, vandalisme, merendahkan nilai nyawa manusia, gerakan tarian yang mengghairahkan, etc. Ada satu saat je benda-benda macam tu, seluruh muzik video akan kena ban.

Band-band Kpop macam Blackpink, Exo, Big Bang, etc biasanya menjadi mangsa sebab mereka ni over progresif sangat. Nak tak nak, band tu semua kena ubah video klip lagu atau lirik lagu mereka kalau nak video mereka disiarkan di channel bawah KBS.

Kita boleh je cakap “alah sekarang ada Youtube. Nak hairan apa kalau takleh keluar tv pun. Tetap boleh tengok kat Youtube.”

Itu kita kata sebab kita tak faham industri. Kalau hanya keluar Youtube, yang akan tengok hanyalah budak muda dan hardcore fan. Sebuah band kpop nak kekal relevan untuk jangka masa panjang, kena ada fanbase yang kuat di tempat sendiri. Dan untuk itu hanyalah melalui televisyen.

Kau ingat KBS kisah ke kalau orang awam tak boleh tengok video Blackpink di tv mereka? Langsung tak kisah. Kat Youtube lagu Kill This Love tu berjuta view dalam sehari, tapi KBS kisah ke? Tak kisah. Di sana, KBS lebih besar daripada artis. Bukan artis yang lebih besar daripada KBS. Artis yang kena ikut KBS.

Kesimpulannya, Ahmad Idham ni pengerusi FINAS yang teruk. Banyak lagi isu filem tempatan yang tak setel. Jumlah hari tayangan, dana pembangunan filem, kebajikan kru filem, bilangan filem yang dikeluarkan setiap tahun, penetapan standard filem, dan banyak lagi benda yang Ahmad Idham boleh sibukkan. Duk sibuk hal Netflix pulak.


Falsafah Anime Suzumiya Haruhi No Yuuutsu: Konsep Realiti

Katakanlah anda mempunyai kenalan, yang mempunyai kuasa untuk mengubah realiti, tanpa disedari dirinya? Ya, itulah ringkasan pendek anime The Melancholy of Haruhi Suzumiya.

Anime ini berkisahkan tentang seorang watak lelaki bernama Kyon, pelajar sekolah menengah tinggi mengenai kisah anehnya dalam mengharungi segala kepelikan hidup yang mencarik akal dek sahabatnya, Suzumiya Haruhi. 3 tahun sebelum bermulanya segala permasalahan ini, Haruhi telah mengidamkan untuk bertemu dengan esper (psikik), pengembara masa dan makhluk asing. Oleh kerana kebolehan terpendam Haruhi, dia secara tak sengaja telah mewujudkan kesemua mereka ini dan takdir menemukan mereka semua di kelab yang ditubuhkan Haruhi sendiri, yakni SOS Brigade.

Ahlinya terdiri daripada Koizumi (esper), Asahina (pengembara masa), Nagato (android makhluk asing), Kyon dan Haruhi sendiri. Dengan tertubuhnya kelab ini, maka bermulalah kisah Kyon serta ahli kelabnya selain Haruhi dalam menjaga dan menstabilkan minda Haruhi supaya realiti tak musnah.

Tema 1: Absurdisme

Absurdisme ialah cabang falsafah Eksistansialisme yang diasaskan oleh Albert Camus (walaupun terma tersebut sudah ada sejak zaman Soren Kierrkegaard). Absurd, atau dalam bahasa Melayunya ‘keanehan’ ialah berkenaan konflik usaha manusia dalam mencari erti hidup dan kegagalan manusia dalam usaha tersebut. Hal ini kerana ilmu itu teramat luas, oleh itu pandangan alam berkenaan erti hidup hampir mustahil untuk dikecilkan. Jadi, manusia perlu menerima keanehan alam dan cuba mencari tempatnya yang tersendiri dalam alam.

Kaitannya dengan Kyon ialah dia telah beberapa kali terikat dengan peristiwa yang mengancam kewujudan realiti kerana hubungannya dengan Haruhi. Dalam satu kes, Haruhi cemburu dengan  interaksi Kyon dan Asahina, sekaligus mewujudkan ruang tertutup yang hanya dihuni dirinya dan Kyon kerana dunia sedang dimusnahkan bagi memenuhi permintaan Haruhi.

Dalam kes lain, pokok ceri berbunga lebih awal dari musimnya dan kucing mampu bercakap kerana Haruhi mahu membuat filem berkenaan dunia magik. Kesemua hal aneh ini telah menyebabkan Kyon malas ambil kisah tentang perkara-perkara yang tak logik untuk difikirkan. Kehidupannya sendiri sudah terlalu aneh, too absurd. Oleh itu, dia berpegang pada prinsip falsafah Absurdisme, di mana konsep makna hidup ini terlalu membingungkan, apa yang penting ialah untuk kekal hidup. Bagi kes Kyon, apa yang penting baginya adalah untuk mengelakkan dunia daripada dimusnahkan oleh Haruhi.

Tema 2: Paradoks Zeno

Menurut Kyon, Haruhi dianggap sebagai Tuhan yang tak sempurna. Hal ini tak mengejutkan kerana kebolehan haruhi untuk mengubah realiti. Di sini datang satu persoalan. Sejauh manakah kuasa Haruhi?

Sekitar 400 tahun sebelum Masihi, seorang ahli falsafah bernama Zeno telah mengemukakan satu persoalan yang memeningkan berkenaan paradoks realiti Mutlak. Menurutnya, realiti Mutlak itu terlalu besar dan pening untuk difikirkan kerana keterbatasan kita dalam memahami sesuatu benda. Bayangkan, ada perlari bernama Achiles sejauh 1 km (lihat gambar rajah). Kemudiannya, dia perlu berlari separuh daripada jarak sebelum ini, yakni menjadi 0.5 km. Lariannya diteruskan ke separuh yang setersunya seperti 0.25 km, 0.125 km, 0.0625 km dan sebagainya.

Katakanlah dia sudah menghampiri garis penamat. Persoalannya di sini ialah adakah dia betul-betul berjaya menamatkan lariannya? Kalau kita lihat dari pandangan kita, kita akan merasakan perkara itu benar, namun tak bagi Achiles. Kenapa? Sebab menurut pandangan Achiles, lariannya hampr mustahil untuk ditamatkan kerana jaraknya sudah menjadi sangat kecil! Barangkali sewaktu dia sudah dekat dengan garisan tersebut, jaraknya mungkin sudah menjadi 0.5 cm, 0.25 cm dan semakin mengecil! Dalam kata lain, perkara yang besar seperti realiti Mutlak itu tak mampu untuk difikirkan kita.

Bagi kes Haruhi, boleh jadi kuasanya tak mampu difikirkan oleh kita. Sepanjang perjalanan anime ini, dia pernah menyebabkan repitisi musim panas sebanyak 15,521 kali kerana tak puas cuti, menyebabkan gangguan kosmik kerana menaikkan logo ciptaannya di internet sehinggakan raksasa purba yang sedang berhibernasi bangkit daripada tidurnya, dan juga terciptanya beberapa garis ruang masa berlainan kerana tindakan Haruhi. Sehingga sekarang, tahap kebolehan Haruhi tak mampu diukur setakat mana, kerana kuasanya menjangkaui ‘multiverse’.

Tema 3: Kasualti Hume

Masa depan mungkin tak akan sama dengan masa lepas. Sesuatu perkara itu tak semestinya apa yang kita rasakan. Pada masa sekarang, kita percaya pokok itu pokok kerana sifat-sifatnya. Di masa depan, boleh jadi fakta ini berubah. Dalam paradoks Billiard ada diterangkan tentang masalah ini. Saya permudahkan permasalahan ini. Katakanlah ada dua orang pemain bola sedang berlatih menyepak.

Pemain A menyepak bola tersebut lurus ke arah gol, tetapi bolanya melencong ke tempat lain. Pemain B pula menyepak bola ke belakang tapi entah macam mana, bolanya boleh masuk ke gol! Pemain A akan bising, ini tak logik! Pemain B pula akan membantah, benda ini logik baginya. Persoalan di sini ialah, apa yang menyebabkan pemain A rasakan perkara tersebut tak logik? Persoalan ini dinamakan sebagai permasalahan Induksi.

Apakah itu kasualti? Apa itu penyebab? Kalau kita ikut logik kita, bola pemain B tak sepatutnya masuk gol. Kalau nak masuk, kena buat macam pemain A. Jadi, persoalan di sini ialah macam mana kita dapat konklusi tentang macam mana nak sepak bola bagi masuk gol dengan betul? Jawapannya ialah, kita selalu lihat macam mana cara bola disepak ke arah gol dengan betul.

Secara tak langsung, minda kita telah pun dipupuk sebegitu. Apabila kita lihat sesuatu peristiwa itu berulang banyak kali, minda kita akan meletakkan premis tersebut sebagai logik pemikiran. Sepakan bola ke arah gol untuk masuk gol itu logik, sepak bola ke arah berlawanan tapi masuk gol itu tak logik. Dalam kata lain, perkara yang logik itu hanya konsep di minda sahaja. Realiti itu berlainan. Oleh itu, kita perlu menjadi lebih skeptik dalam menelaah ilmu supaya ilmu yang diperolehi kita adalah lebih tepat. Kalau bukan permasalahan ini, teori relativiti Einstein takkan wujud kalau beliau tak bersikap skeptik terhadap konsep fizik Newton!

Kyon ialah mangsa utama bagi permasalahan ini. Dia hanyalah seorang pelajar biasa, jadi setiap kali dia bertembung dengan peristiwa aneh, mindanya bagaikan hendak meletup kerana jumlah perkara yang tak logik menurut fikirannya. Apabila dia ajukan persoalan in terhadap ahli-ahli kelab SOS Brigade (selain Haruhi), rata-rata daripada mereka mengatakan apa yang berlaku pada dunia adalah logik menurut mereka. Hal ini disebabkan mereka mempunyai pengetahuan tentang realiti yang lebih mendalam, sebagaimana Nagato yang mampu membekukan masa dalam sesuatu kawasan.


Polydactyly: Sejarah Dan Mitos Jari Yang Banyak

Sewaktu aku kecil dahulu, ada seorang pakcik yang sering datang untuk menjual askrim buatannya sendiri di kawasan rumah kami. Setiap kali aku membeli aiskrimnya, aku selalu perasan yang sebelah tangannya akan berbalut dengan sehelai kain. Mulanya aku fikir, dia tak ingin aiskrim tersebut terkena tangannya, dan ingin menjaga kebersihan.

Sehinggalah suatu hari, kain itu secara tidak sengaja terbuka dan memperlihatkan keseluruhan jari jemarinya. Rupanya dia mempunyai enam jari di tangan kanannya! Sungguh, akal kanak-kanak aku waktu itu menganggap keadaan itu sebagai sesuatu yang menakutkan! Dan, aku tidak lagi mahu mendekatinya.

Ini adalah kisah tentang polydactyly, iaitu keadaan seseorang individu yang dilahirkan dengan keadaan jari yang banyak (terlebih) sama ada pada bahagian tangan ataupun kakinya. Artikel ini akan mengupas serba sedikit mengenai apa itu polydactyly, rekod sejarah awal tentang polydactyly dan mitos di sebalik kejadian polydactyly ini.

Apa itu polydactyly?

Polydactyly, secara perubatannya, merupakan suatu keadaan kejanggalan genetik pada anggota tangan atau kaki, yang dicirikan oleh jari (tangan atau kaki) yang terlebih. Polydactyly ini juga turut dikenali sebagai hyperdactyly atau hexadactyly, dikaitkan dengan pelbagai morphologic phenotypes sebagai sebahagian daripada sindrom polydactyly atau boleh wujud sebagai keadaan yang terasing (bukan sindrom polydactyly).

Istilah polydactyly itu sebenarnya datangnya daripada perkataan Greek, iaitu ‘poly’ yang bermaksud banyak dan ‘dactylos’ yang bermaksud jari. Pada abad ke-16, Ambrose Parey, iaitu seorang pakar bedah Perancis, telah menggambarkan keadaan ini sebagai ‘superfluous fingers’ atau jari-jari yang tidak diperlukan.

Polydactyly merupakan suatu kejanggalan kongenital yang kebiasaannya akan dapat dikesan serta-merta sewaktu kelahiran, yang meliputi pelbagai keadaan kejanggalan. Kebarangkalian kes ini berlaku adalah 1.6 hingga 10.7 dalam 1000 orang bagi populasi keseluruhan dan lelaki biasanya dua kali ganda lebih mudah terdedah kepada keadaan ini berbanding perempuan. Berdasarkan kajian yang dijalankan, polydactyly ini lebih cenderung melibatkan tangan kanan berbanding tangan kiri, manakala untuk kaki pula, kaki kiri adalah lebih cenderung mengalaminya berbanding kaki kanan.

Polydactyly ini boleh diwariskan dalam keluarga , dan apabila kes ini berlaku, ia dipanggil sebagai familial polydactyly. Dalam hal ini, ia adalah berkaitan dengan keadaan atau sindrom genetik keluarga berkenaan, iaitu ia boleh diwarisi oleh genetik yang sama. Sebaliknya, jika polydactyly ini berlaku bukan kerana warisan keluarga, ia berlaku akibat daripada perubahan yang berlaku dalam gen bayi sewaktu dalam kandungan lagi.

Secara umumnya, polydactyly ini bukanlah semata-mata merujuk kepada enam jari sahaja, malah lebih daripada itu. Dan, ia juga turut melibatkan penggandaan atau kejanggalan bagi bahagian anggota badan yang lain.

Rekod sejarah polydactyly

Rekod paling awal yang mencatatkan keadaan manusia dengan polydactyly ini adalah sewaktu zaman purba Mesopotamia. Pada waktu itu, polydactyly dianggap sebagai keadaan bahagian badan yang berganda, bukan sahaja pada manusia, malah haiwan, yang melibatkan gandaan kepala, lengan, kaki, tanduk dan lain-lain.

Di Mesopotamia, catatan bertulis pertama mengenai polydactyly telah dikesan di Summa Izbu, iaitu sebuah ringkasan (ikhtisar) yang mengandungi 24 tablet dengan lebih kurang 2800 petunjuk secara teratologi.

Pada beberapa tablet tersebut, terkandung banyak petunjuk (omen) yang menggambarkan polydactyly iaitu enam jari di sebelah tangan, dan enam jari di kedua-dua belah tangan. Malah, ada juga tablet yang menggambarkan keadaan enam jari pada bahagian kaki dan pada kedua-dua pasang tangan serta kaki.

Kebanyakan tablet berkenaan menggambarkan kecacatan bentuk pada badan manusia. Setiap petunjuk telah disertakan dengan sepotong ayat, yang dianggap sebagai ramalan atau tilikan terhadap setiap petunjuk yang digambarkan. Antara ayat yang terkandung pada tablet tersebut ialah:

“Jika wanita di istana melahirkan anak dan (anak itu) mempunyai enam jari pada bahagian kaki kirinya – bapanya (anak itu) akan menjadi tua.’

“Jika wanita di istana melahirkan anak, dan (anak itu) mempunyai enam jari pada kedua-dua tangan dan kakinya – sang putera akan menawan tanah milik musuh yang tidak dikenali.”

Masyarakat purba pada waktu itu langsung tidak berminat untuk mengetahui penyebab atau bagaimana untuk menyembuhkan kejanggalan pada anggota badan ini. Setiap petunjuk pada tablet tersebut tidak menceritakan bagaimana kejanggalan itu berlaku, tetapi lebih menceritakan mengenai kesan dan akibat daripada kejanggalan tersebut kepada individu itu, ibunya,bapanya, raja atau lebih ekstrim lagi, keseluruhan sistem politik. Dan kesan ini boleh menjadi negatif atau positif, seperti ayat yang digambarkan di atas.

Manusia sebenar yang paling awal dikesan dengan enam batang jari kaki datangnya dari Ain Ghazal, iaitu sebuah tapak Neolitik di  Jordan, pada sekitar 7500 tahun sebelum Masehi. Selain itu, kesan tapak kaki Sumeria yang turut menunjukkan enam batang jari dipercayai datang dari sekitar 2600 tahun sebelum Masehi.

Kesan serpihan daripada patung yang ditemui berhampiran Acre (atau Akko) dalam Israel pada hari ini, telah menunjukkan gambaran rakyat Mesir purba dengan enam batang jari pada tangan kanannya, dipercayai datang dari abad ke-13 dinasti Mesir purba.

Ahli arkeologi turut menemui kesan dari zaman pra-Kristian di kawasan Deir el-Balah berhampiran Gaza yang melibatkan sebuah patung lelaki (dipercayai dari abad ke-13 sebelum Masehi), yang diperbuat daripada tanah liat dengan keadaan lengannya yang bersilang serta mempunyai enam jari di tangan kirinya. Malah, sebuah patung perempuan dari Olympia, Greece turut ditemui dengan keadaan mempunyai enam jari di tangan kanan serta tujuh jari di tangan kirinya.

Aristotle (384 –322 sebelum Masehi) telah membincangkan mengenai isu polydactyly, melalui hasil kerjanya, iaitu De Generatione Animalium (On the Generation of Animals). Beliau telah menerangkan kedua-dua keadaan, iaitu ‘jari yang banyak’ serta ‘jari yang kurang’, dan membincangkan kepelikan pada kedua-duanya.

Pada zaman pertengahan Eropah, pelbagai kefahaman berkaitan polydactyly telah dikeluarkan. Augustine of Hippo (awal abad ke-5), sebagai contohnya telah menyatakan simbolik yang merujuk manusia yang dilahirkan dengan lebih daripada lima jari pada tangan atau kakinya, sebagai satu sebab ‘yang tidak difahami oleh manusia lain, tetapi hanya difahami Tuhan.’

Isu polydactyly terus dibincangkan secara saintifik menjelang abad ke-19, dengan pelbagai kajian empirikal mula dijalankan oleh pihak universiti dan ahli perubatan. Antara kajian empirikal terawal yang ditulis, adalah oleh Francesco Marzolo, iaitu seorang graduan perubatan di Padova pada tahun 1842. Menariknya, kajian ini adalah mengenai kaitan warisan keluarga terhadap kes polydactyly, yang akhirnya menjadi rujukan bagi kajian seterusnya selepas kematiannya.

Mitos polydactyly

Setiap komuniti dan masyarakat dunia mempunyai mitos dan kepercayaan yang tersendiri berkaitan dengan polydactyly atau kejadian jari terlebih ini. Terdapat satu kepercayaan yang berkait rapat dengan fenomena enam digit (hubungan dengan polydactyly) ini, iaitu berdasarkan kepercayaan tersebut, gergasi yang pernah berjalan di bumi ini mempunyai enam jari tangan.

Selain kepercayaan tersebut, di Ecuador, terdapat satu puak yang dikenali sebagai Waorani. Menariknya, kebanyakan individu dalam puak ini mempunyai enam jari tangan dan kaki, malah mereka turut memiliki ciri-ciri gergasi (waoranis) yang dikenali dengan sikap ganas mereka. Namun, secara luarannya, mereka ini hanyalah manusia normal yang mempunyai fizikal besar dengan masalah kemarahan. Secara perubatannya, puak ini tidak mempunyai sebarang masalah kesihatan yang lain, kecuali bersikap ganas dan kuat.

Kebanyakan mitos yang dikaitkan dengan polydactyly adalah sama ada secara positif atau secara negatif. Dari sudut positifnya, kebanyakan individu percaya bahawa memiliki jari lebih pada tangan kanan akan memberikan tuah yang banyak. Sebaliknya, memiliki jari terlebih pada tangan kiri akan memberikan nasib malang. Seperti mana di dalam puak Waorani, memiliki jari terlebih adalah simbol kepada kekuatan dan kuasa.

Dalam mitos masyarakat Hindu, tambahan jari atau tangan ini adalah simbol kekuasaan, manakala dalam mitos Jepun pula, Dewa Laut dan Ribut, iaitu Susanoo, telah digambarkan sebagai mempunyai lengan yang ketiga. Selain itu, dalam mitos masyarakat Hungary, mempunyai enam jari pada mana-mana tangan adalah satu petunjuk kepada kuasa supernatural dalam diri seseorang. Dalam kitab Bible sendiri ada dinyatakan mengenai saudara Goliath yang mempunyai enam jari tangan dan kaki.

Terdapat beberapa nama besar di dunia yang menghadapi polydactyly seperti Hrithik Roshan, yang memiliki enam jari di tangan kanannya, Oprah Winfrey (enam jari kaki) dan Maria Sharapova (enam jari kaki).

Kesimpulan

Polydactyly adalah satu isu dan masalah genetik dalam aspek perubatan dan bukanlah satu petunjuk kepada nasib malang atau tuah seseorang individu. Apa yang penting bukanlah bilangan jari yang dimiliki, tetapi bagaimana seseorang itu dapat memanfaatkan kelebihan yang ada pada dirinya.

RUJUKAN:

Lange, A., & Muller, G. B. (2017). Polydactyly in development, inheritance, and evolution. Quarterly Review of Biology, 92(1), 1–38.

Umair, M., Ahmad, F., Bilal, M., Ahmad, W., & Alfadhel, M. (2018). Clinical Genetics of Polydactyly: An Updated Review. Frontiers in Genetics, 9(November), 1–9.

Wrobel, G. D., Helmke, C., Nash, L., & Awe, J. J. (2012). Polydactyly and the Maya: A review and a case from the site of Peligroso, upper Macal River Valley, Belize. Ancient Mesoamerica, 23(1), 131–142.


Harimau Bintang Dan Manusia Hidup Bersama Di India?

Kebiasaannya, bagi penduduk yang tinggal berhampiran dengan hutan belantara, pertembungan dengan haiwan buas tidak dapat dielakkan. Konflik sebegini selalunya berakhir dengan kemtian membabitkan kedua-dua pihak. Tetapi bagi penduduk kampung Bera, Rajasthan, itu langsung tidak menjadi masalah kerana mereka hidup harmoni dengan harimau bintang yang tinggal di hutan berhampiran kampung berkenaan.

Kebanyakan penghuni kampung ini berasal dari puak Rabari. Puak Rabari ialah sebuah puak penganut Hindu yang warak yang berhijrah ke situ dari Iran melalui Afghanistan lebih seribu tahun yang lalu. Tetapi paling penting, mereka turut menyembah Dewa Shiva iaitu dewa bagi hidupan liar sambil memakai kulit harimau bintang mengikut mitologi Hindu.

Mengikut statistik, India mempunyai 14,000 ekor harimau bintang di seluruh negara berbanding 6,000-7,000 ekor sekitar tahun 60-an. Haiwan ini seperti mana haiwan-haiwan liar India lain dikategorikan sebagai spesies haiwan yang dilindungi.

Tetapi peningkatan bilangan harimau bintang turut membawa kepada peningkatan konflik manusia-harimau bintang. Persatuan Perlindungan Hidupan Liar India melaporkan 4,373 ekor hariumau bintang dibnuh antara 1995 hingga 2017. Ia dibu.n.uh oleh pemburu haram untuk aktiviti pembuatan ubat tradisional atau petani yang ingin membalas den.da.m terhadap haiwan tersebut yang membnuh haiwan ternakan mereka.

Di Bera, lain pula ceritanya. Walaupun kadang-kadang haiwan ini mencerboh kandang-kandang haiwan ternakan dan membawanya lari, bagi penduduk mereka reda dengan apa yang berlaku. Kebiasaannya, mereka mendapat pampasan Jabatan Perhutanan Negeri untuk kambing/kibas (AS$28), lembu (AS$70) dan kerbau/unta (AS$280). Ia mungkin tidak seberapa tetapi pada mereka, haiwan yang diambil itu merupakan persembahan kepada Shiva.

Bagi penternak kambing dan penjejak harimau bintang sambilan Kesa Ram, 27, dia percaya Shiva akan menggantikan haiwan ternakannya yang mti dengan ganjaran berlipat kali ganda. Di Bera, harimau bintang tidak menganggap manusia sebagai ancman dan ini dapat menjelaskan bilangannya yang banyak di situ.

Satu-satunya kes serngan harimau bintang ialah pada 20 tahun lepas di perkampungan Vellar. Dalam insiden itu, seekor harimau bintang melarikan bayi berusia 12 bulan dari sebuah kandang lembu tetapi terpaksa meninggalkannya selepas disergah keluarga bayi berkenaan. Tetapi mereka tidak menyalahkan haiwan itu tetapi diri sendiri kerana cuai meninggalkan Santosh Kunwar Chauhan berhampiran kandang berkenaan.

Chauhan yang kini berusia 24 tahun dan keluarganya tidak melihat pengalaman tersebut sebagai satu pengalaman menggentarkan. Sebaliknya, dia melihat ia sebagai satu anugerah daripada Shiva. Percaya haiwan berkenaan tersilap, sehingga hari ini penduduk Vellar membenarkan kanak-kanak bermain di luar rumah.

Mungkin ada menganggap hal ini sebagai sesuatu yang aneh. Tetapi bagi golongan Rabari, mereka percaya ini merupakan dharma atau tanggungjawab keagamaan mereka kepada hidupan liar. Selain itu, kehadiran harimau bintang dapat mengekang haiwan-haiwan herbivor seperti gazel India/chinkara dan babi liar daripada makan hasil tanaman penduduk.

Disebabkan keunikan kawasan ini, ia menarik kehadiran pelancong sekaligus membuka peluang pekerjaan sambilan kepada penduduk setempat. Lelaki bekerja sebagai penjejak dan pemberitahu maklumat harimau bintang kepada hotel dengan sesetengah wanita bekerja sebagai tukang cuci.

Begitupun, sudah ada pemain-pemain industri pelancongan yang mengintai peluang untuk bertapak di Bera. Penduduk kampung yang bimbang dengan kehadiran mereka sudah membuat permohonan untuk menukar status perkampungan mereka sebagai rizab komuniti kedua di India. Dengan status tersebut, undang-undang dan pendapatan kekal berada di tangan mereka.

Bagaimanapun, sesetengah daripada mereka termasuk pemilik-pemilik hotel besar sudah mula menekan kerajaan agar tidak meluluskan permohonan yang dibuat pada 2015 itu. Ramai penduduk bimbang semakin lama permohonan itu terbiar, banyak kampung akan tergadai akibat ketamakan orang-orang sebegini.

Bagi jurukamera hidupan liar Shatrujan Pratap, mereka sudah dikenali sebagai penjaga hidupan liar di situ termasuk harimau bintang. Dan dia percaya Bera ialah bukti di mana komuniti tempatan dan haiwan liar dapat hidup bersama. Atas sebab itulah, beliau menggesa kerajaan Rajasthan agar mempercayai penduduk tempatan dalam mengendalikan ekosistem kawasan yang didiami mereka seperti Bera, bukannya orang luar yang tahu mengaut untung saja.

RUJUKAN:

Tree, Isabella. (2021). This Indian community welcomes leopards. National Geographic. Diambil dari https://www.nationalgeographic.com/animals/article/leopards-coexist-hindu-community-india


Peribahasa Melayu Yang Penuh Mengutuk Belanda

‘Belanda’ ada konotasi (selalunya negatif) dalam bidalan Melayu. Penjajah paling lama di Tanah Melayu (Melaka, 183 tahun) dan kekejaman VOC di Nusantara telah menyumbang kepada reputasi ini. Jadi apa bidalan Melayu yang guna perkataan Belanda? Ini bebenang.

1. ‘Paku Belanda’ : Maksudnya harga yang tidak boleh ditawar lagi. Fixed price. Semasa VOC, Belanda diketahui menguasai perdagangan rempah dari Nusantara ke Eropah. Mereka mengawal kos penanaman dan pengeluaran komoditi rempah dari Kepulauan Rempah. Harga tak boleh runding.

2. ‘Seperti Belanda kesiangan’ : Berperangai seperti Belanda, terpinga-pinga dek kesiangan. Orang Belanda memang ditulis dalam catatan sejarah bahawa mereka kuat minum dan cenderung berperangai buruk bila mabuk. Bayangkan dah mabuk teruk dan bangun lewat, macam mana gayanya?

3. ‘Bagai Belanda minta tanah’ : Sudah dapat sedikit, mahu lebih banyak lagi. Belanda mengangkat perdagangan hamba kepada industri. Di Kepulauan Rempah sahaja, penduduknya diperhambakan Belanda untuk bekerja di ladang rempah yang asalnya tanah asal hamba itu sendiri. Tamak.

4. ‘Dulu intan, sekarang jadi batu Belanda’ : Perihal berbangsa yang sudah jatuh dan tiada nilainya. kemegahan entreport Melaka di bawah penguasaan Belanda semakin merudum teruk selepas merampasnya dari Portugis (1641). Belanda punya pasal, Melaka hilang gah. Blunder.

5. ‘Tidak mati oleh Belanda’ : Orang yang sudah kaya sekaya-kayanya, tak akan jatuh miskin lagi dan akan kekal kaya walau rugi sedikit. Penjajah Belanda melalui VOC, (syarikat MNC pertama di dunia) dahulu memang terkenal suka merampas harta benda orang dalam jajahannya.

Namun bagi penduduk Melaka yang rata-ratanya dek kemakmuran dan kemewahan perdagangan di Melaka, ramai orang Melayu dan penduduk Melaka kaya-raya kebanyakannya lari keluar dari kota Melaka, membawa bersama kekayaan mereka, disembunyikan di dusun-dusun luar Melaka semata-mata bagi mengelak dirampas oleh Peringgi dan kemudiannya Belanda yang lebih teruk lagi perangainya datang menjarah Melaka.

Perihal kekayaan orang Melaka memiliki dusun buah-buahan, kebun durian yang luas di luar Melaka ini disebut oleh Castanheda (1509); “…dusun-dusun ini menjadi tempat rakyat Melaka ketika itu lari dari kesibukan dan hiruk-pikuk Melaka”.

Jadi, Melayu je ke yang guna konotasi negatif terhadap Belanda ni? Mestilah tak. Reputasi, sikap dan sifat orang Belanda ini turut menjadi bidalan, ejekan dan lelucon harian dalam kalangan orang Inggeris juga. Biasalah, mereka pun bermusuh berabad lamanya

1. ‘Going Dutch’ : Bila diajak makan bersama, tapi bayar asing-asing pulak. Mungkin orang Inggeris terinspirasi kerana sikap Belanda yang kedekut dan berkira. 2. ‘Dutch comfort’ : Kelegaan, rasa tenang dan ‘selesa’ kerana perkara buruk yang dah jadi tak jadi lebih buruk.

2. ‘Dutch courage’ : Keberanian dan kegilaan yang disebabkan pengaruh arak dan ketika mabuk. Ada catatan perang Inggeris menyebut bahawa semasa Belanda berkubu atau menyerang, mereka akan minum arak terlebih dahulu untuk jadikan mereka lebih ganas dan berani.

3. ‘Dutch bargain’ : Urusniaga jual beli yang dikendalikan dalam keadaan mabuk dan tidak teratur, selalunya berakhir dengan penipuan. Sekali lagi, mesti berkait dengan arak dan mabuk. Tabiat Belanda sejak azali.

4. To speak ‘double Dutch’ : Bercakap tak tentu hala, dan tak tentu buah butir, percakapan yang tidak dapat difahami kata-katanya. Nak expect apa, orang Inggeris memanglah tak faham bahasa Belanda! Tapi tu lah, kalau dah benci, apa pun tak kena!

5. ‘Dutch uncle’ : Watak lelaki berumur yang tegas dan susah nak berkompromi. Pakcik yang kita tak suka dalam keluarga. 6. ‘Dutch feasts’ : Parti yang cepat melingkup pasal tuan rumah pulak yang mabuk dulu. Nampaknya, orang Inggeris lagi menyampah dengan Belanda ni!


Ahli-Ahli Politik US Sedang Berpaling Dari Israel

Walaupun Dunia Arab membenci Anwar Sadat kerana berdamai dengan Israel dengan perjanjian sendiri, tiada siapa boleh menafikan realiti sebenar. Beliau merupakan pemimpin Arab terakhir yang berper.ang dengan Israel.

Selepas tahun 1973, Israel sudah tidak berper.ang dengan mana-mana negara Arab lagi, melainkan dengan Lubnan yang berskala sangat kecil iaitu bersama kumpulan seperti SSNP, LCP, Amal Movement dan PLO sendiri.

Bermakna sudah 48 tahun sejak semboyan antara-negara berbunyi. Tempoh ini sudah cukup untuk mewujudkan satu arus pemikiran baru, oleh kerana ada dua generasi yang tidak melihat Dunia Arab kalah. Ini yang sedang berlaku sekarang ini.

Anak muda pada zaman Anwar Saddat, Gamal Abdel Nasser dan Hafez al-Assad sudah tua pada hari ini dan tidak begitu aktif dalam politik. Kalau bukan kerana Kebangkitan Dunia Arab, ramai pemimpin Arab mesti terdiri daripada generasi dinosaur.

Generasi per.ang seperti Abdul Rahman al-Jumayli, Gamal Abdel Nasser dan Salah Jadid membesar pada ketika Israel belum wujud.

Manakala Abdel Fattah el-Sisi, Barham Salih dan Hamad al-Khalifa mendapat kuasa dalam keadaan Israel sudah ada. Ini menimbulkan perbezaan dari segi cara diplomasi.

Malah pemimpin-pemimpin Arab sebelum ini mengisytihar per.ang pun bukan semata-mata untuk membebaskan Palestin. Skop per.ang demi Palestin hanyalah sandaran atau sampingan semata-mata. Namun… silap besar kalau sesiapa sangka Timur Tengah boleh aman.

Memahami Naratif Normalisasi Demikian Hari

Apabila Bahrain dan UAE secara mengejut menormalisasikan hubungan dengan Israel, ramai dalam kalangan Dunia Islam bersuara seolah-olah Arab sudah menjual diri. Siri normalisasi ini tidak mengejut pun, kerana Raja Abdullah I sejak tahun 1948 lagi menggunakan dasar luar negara yang seakan-akan sama seperti normalisasi.

Inilah realiti di lapangan, iaitu negara Arab mempertimbang normalisasi tetapi takut menjadi buangan dalam kalangan Liga Arab seperti dialami Raja Hussein dan kemudian Anwar Sadat.

Mungkin realiti ini sudah berubah sejak kebelakangan ini, ekoran generasi pelapis yang semakin ramai hidup dalam keadaan “Israel ada”.

Kalau China dan Taiwan boleh hidup bersebelahan, tidak pelik Dunia Arab hidup dengan Israel sebagai jiran yang dipulau. Entahnya ada yang mahu bekerjasama lagi. Ini menimbulkan tanda tanya tentang aspirasi pembebasan Palestin.

Tetapi Dunia Arab tidak mahu fikir tentang persoalan ini… kerana mereka sedang berdepan dengan persoalan lebih besar: kebangkitan Iran dan Turki.

Sekarang Dunia Arab tahu, Israel tidak mungkin boleh dihalau. Tetapi Israel takkan mampu mengambil mana-mana tanah di Mesir, Jordan, Syria atau Lubnan. Kerana Israel tidak mampu mengubah fikiran rakyatnya.

Tambah pula, Israel perlu menjaga hubungan dengan Dunia Barat seperti ditekankan David Ben-Gurion dalam leteran panjang sampai Yitzhak Rabin pengsan 36 jam. Tetapi Iran terletak bersebelahan dengan Iraq yang sudah kehilangan pengaruh susulan pendµdµkan Amerika Syarikat yang sangat lama.

Pada masa yang sama, Iraq juga perlu menghadapi Turki dari utara… begitu juga dengan Syria yang berper.ang saudara hampir 10 tahun.

Dengan erti kata lain, Arab mempunyai mµsµh baru yang lebih kuat. Untuk mengekalkan kepentingan sendiri, Arab sanggup membuat sabo.taj terhadap negara Qatar. Jadi untuk membuka buku baru, buku lama mesti ditutup. Sebab itulah ada normalisasi demikian hari.

Buku Lama Mungkin Dibuka Kembali

Apabila dihimpit dengan krisis politik, Benjamin Netanyahu telah menyebabkan sebuah kemelut keselamatan yang sangat besar. Tindakan Israel di Masjid al-Aqsa tiada kaitan pun dengan Sheikh Jarrah. Namun Israel nekad mencetuskan kekacauan, hingga mengundang ser.angan roket daripada Gaza.

Taktik ini tidak berlaku secara kebetulan… kerana Netanyahu sudah berada di ambang kejatuhan, kerana Yair Lapid dan Naftali Bennett bakal mewujudkan kerajaan perpaduan dengan Mansour Abbas. Jadi tidaklah melampau untuk berkata yang Netanyahu sengaja mewujudkan konf.lik ini.

Avigdor Lieberman daripada Parti Yisrael Beiteynu menyatakan, “operasi ten.tera adalah untuk membaiki pendapat umum tentang Netanyahu. Selagi mana mandat ada pada (Yair) Lapid, (Benjamin) Netanyahu akan cuba melanjutkan (kemelut Gaza).” (Eldar, 2021). Lapid pula berkongsi pandangan sama, “api menya.mbar tepat pada masanya untuk Netanyahu.” (Hauser Tov, 2021).

Namun Dunia Islam takkan boleh duduk diam melihat Masjid al-Aqsa dilakukan sedemikian rupa. Negara-negara Islam tidak mempedulikan kemelut politik Israel. Tetapi Israel berdepan dengan masalah baru di peringkat antarabangsa. Ramai dalam kalangan rakyat Amerika Syarikat bera.pi menentang tindakannya di Palestin.

Dan Joe Biden sekarang sa.kit kepala kerana akar umbi Parti Demokratik, seperti Alexandria Ocasio-Cortez yang bersuara sangat lantang terhadap Israel (Al Jazeera, 2021).

Sepertimana Arab berubah, begitu juga Amerika Syarikat… dengan generasi pelapis tidak melihat Israel dihimpit mµsµh. Ocasio-Cortez belum dilahirkan lagi pada ketika Per.ang Yom Kippur berlaku. Jadi, Israel tidak boleh berper.ang dengan Dunia Arab lagi.

Ketika pentadbiran Golda Meir, pihak White House memberi amar.an supaya jangan sesekali berani memulakan per.ang di Timur Tengah. Walau bagaimanapun, jika Dunia Arab berper.ang, ini mungkin akan mengukuhkan lagi ukhwah antara Barat dan Israel.

Sebaliknya, Dunia Arab perlu mengikuti jejak Turki dalam langkah diplomasi (sekalipun lambat mendapat hasil). Kerana jelas sangat sekarang… kerana Dewan Perwakilan Amerika Syarikat sendiri sudah membunyikan “Israel ialah negara apar.teid”.

RUJUKAN:

Al Jazeera. (2021, Mei 16). US legislator AOc calls Israel an ‘(ditapiskan) state’.

Eldar, A. (2021, Mei 16). How the (ditapiskan) plays into Netanyahu’s hands. Al-Jazeera.

Hauser Tov, M. (2021, Mei 16). Lapid suggests political considerations are behind Israel’s Gaza operation. Haaretz.


Kebaikan Luar Biasa Sultan Bayezid II Dengan Pelarian Yahudi

Sultan Bayezid II yang merupakan putera Sultan Muhammad Al Fatih sememangnya dikenali sebagai seorang sultan yang soleh. Baginda diberi gelaran ‘Bayezidi Veli” yang bermaksud ‘Bayezid Sang Wali Allah’. Ketika Raja Ferdinand dan Ratu Isabela berjaya menakluki Andalusia dari pemerintahan Islam, mereka mengamalkan polisi ‘Spanish Inquisition’ yang memaksa orang-orang Islam dan Yahudi untuk memeluk Kristian.

J. Michelet menulis bahawa dalam tempoh 10 tahun, hampir sejuta orang Islam dan Yahudi dibakar hidup-hidup, dilemaskan dalam air dan dibiarkan mati kelaparan. Di kota Seville sahaja, lebih 2000 orang lelaki dan wanita dibakar hidup-hidup.

Mendengar penyeksaan yang dialami oleh orang Islam dan Yahudi, Sultan Bayezid II mengutuskan sepasukan armada laut yang diketuai oleh Laksamana Kamal (Kemal Reis) pada tahun 1492 menjemput orang Islam dan Yahudi untuk diselamatkan dari pembunuhan dan kezaliman Raja Ferdinand. Armada Uthmaniyah berlabuh di pelabuhan Cadiz dan Seville lalu menjemput pelarian Islam dan Yahudi yang diusir sehelai sepinggang.

Dikatakan sekitar 150,000 pelarian Yahudi dibawa ke Daulah Uthmaniyah. Kemudian ratusan ribu lagi pelarian Yahudi dari Portugal mengikuti jejak saudara mereka dari Sepanyol. Rombongan pelarian pertama ditempatkan di Istanbul, Erdine dan Salonika. Yang selebihnya ditempatkan di merata tempat dalam Daulah Uthmaniyah.

Ketika mereka tiba di Istanbul, mereka disambut oleh Sultan Bayezid dan baginda memberikan layanan yang istimewa pada pelarian-pelarian Yahudi tersebut. Rabbi Eliya Kapsal berkata, “Sultan Bayezd mengeluarkan arahan kepada seluruh gabenornya agar menerima dan menyambut dengan baik pelarian Yahudi dari Sepanyol. Barangsiapa yang menzalimi pelarian Yahudi, maka mereka akan dihukum dengan berat”.

Bagi membantu Yahudi membina kehidupan mereka di Daulah Uthmaniyah, Sultan Bayezid II membuat pengecualian cukai terhadap mereka selama 5 tahun. Kebaikan yang dihulurkan oleh Sultan Bayezid menyebabkan Rabbi Yitzchak Sarfati di Erdine menulis surat kepada Yahudi-yahudi di Eropah bahawa Yahudi akan mendapat keadilan dan layanan yang sebaik-baiknya hanya dalam Daulah Uthmaniyah.

Kenapa Sultan Bayezid II begitu baik membantu dan memberikan layanan pada pelarian Yahudi? Bukankah Yahudi terkenal sebagai bangsa yang paling tidak boleh dipercayai? Adakah Sultan Bayezid tidak membaca sirah Nabi SAW bagaimana Yahudi mengkhianati Nabi SAW? Tidak, semuanya tentang Yahudi ada dalam pengetahuan baginda.

Antara sebab baginda membantu pelarian Yahudi ialah:-
1) Membantu orang yang dizalimi (mustadh’ifin) tanpa mengira kaum dan agama adalah perintah Allah.
2) Ini adalah peluang untuk baginda menyampaikan dakwah dan keindahan Islam
3) Baginda percaya tentang keberkatan dan bantuan Allah akibat membantu orang yang teraniaya.

Sudah menjadi lumrah bagi sultan-sultan Uthmaniyah yang soleh bahawa mereka akan mendakwahkan Islam dengan penuh bijaksana kepada para pelarian. Di samping memberikan kebebasan kepada pelarian Yahudi untuk mengamalkan agama mereka, baginda menjalankan dakwah Islam melalui pendidikan dan layanan yang baik. Kesannya, tidak sedikit Yahudi yang memeluk Islam.

Hal ini juga berlaku pada zaman Sultan Abdul Majid di mana ramai pelarian Poland dan Hungary yang lari dari kekejaman tentera Russia masuk Islam secara sukarela dalam Daulah Uthmaniyah. Mereka yang bersyahadah termasuk panglima tentera Hungary-Poland seperti Jeneral Bem (nama Islamnya Murad Pasha), Kmety (Ismail Pasha), Stein (Ferhad Pasha) dan Zarchesty (Uthman Beg)

Ketika Russia meminta pada Sultan Abdul majid untuk menyerahkan panglima-panglima tentera Hungary-Poland, baginda berkata “Aku lebih sanggup menyerahkan singgahsana aku ini kepada kamu berbanding menyerahkan orang-orang yang dizalimi yang meminta perlindungan dariku”

Apakah kesan yang baik dari bantuan Sultan Bayezid II ke atas pelarian Yahudi?

1) Golongan cerdik pandai Yahudi menyumbang kepada kekuatan Daulah Uthmaniyah sehinggakan Sultan Bayezid berkata “Anda mengatakan bahawa Raja Ferdinand pemimpin yang bijak (kerana mengusir Islam dan Yahudi), namun sebenarnya dia telah mengkayakan kerajaanku”

2) Dakwah Islam tersebar ke Eropah dengan pesat bila mana kebaikan Sultan Bayezid II menjadi buah mulut orang-orang Eropah

3) Bangsa Yahudi sedikit sebanyak dapat diislamkan dan diturkikan.

Membantu pelarian sedikit sebanyak sudah pasti memberikan kesan atau kerugian kepada ekonomi dan hal-hal kebendaan. Namun keberkatan dari perbuatan menolong orang yang teraniaya itu adalah sesuatu yang sukar diterangkan kerana ianya sesuatu yang tidak nampak.


Bagaimana Kita Nak Mengembara Ke Masa Depan?

Bergerak menghampiri kelajuan cahaya boleh mengakibatkan perubahan signifikan pada panjang dan masa yang dialami oleh objek/seseorang.

Apabila suatu objek bergerak menghampiri kelajuan cahaya, panjang objek itu akan mengecut. Semakin laju, semakin pendek panjangnya apabila diperhatikan. Masa yang dialami oleh objek akan lebih perlahan, semakin laju ia bergerak, semakin perlahan masa yang dialami, relatif dengan pemerhati.

Hal ini menjadikan bergerak menghampiri kelajuan cahaya dapat membawa seseorang ke masa hadapan. Misalnya, kita menaiki roket dan bergerak ke angkasa lepas dengan kelajuan menghampiri kelajuan cahaya, misalnya 270,000,000 m/s selama 5 tahun, kita akan melangkau 6 tahun ke hadapan di Bumi.

Ini bermaksud, selama 5 tahun kita berjalan, Bumi telah ke hadapan selama 11 tahun. Orang di Bumi mendapati kita telah hilang selama 6 tahun, tetapi untuk kita sendiri, kita cuma bergerak cukup 5 tahun, bukan sampai 11 tahun.

Kalau biasa menonton filem-filem popular mengenai pengembaraan masa, kita selalu dipamerkan pengembaraan masa itu berlaku dengan melompat dari satu masa ke satu masa. Kemudian, kononnya kita dapat menemui diri kita di masa hadapan.

Tetapi realitinya tidak begitu. Kita dapat ke masa hadapan apabila kita lambat tua kerana masa yang bergerak ke atas kita sangat perlahan. Kita rasa normal. Tetapi apabila dibuat perbandingan antara kita yang bergerak menghampiri kelajuan cahaya dengan penduduk Bumi yang bergerak lebih perlahan, masa yang berlalu ke atas kita sangat perlahan. Masa bagi penduduk Bumi pula lebih laju.

Sergei Avdeyev pernah bergerak dengan kelajuan 27,360 km/h selama 747 hari dengan menaiki stesyen angkasa Mir dan beliau telah ke masa hadapan sejauh 0.02 saat (beliau muda 0.02 saat berbanding penduduk Bumi). Perubahannya tidak begitu signifikan kerana Avdeyev tidak bergerak menghampiri kelajuan cahaya. Tetapi perubahan akibat bergerak laju itu ada.

Sekiranya hal ini dapat direalisasikan dengan lebih signifikan kelak dan kita berhajat untuk ke 10 hingga 20 tahun ke masa hadapan, amaran, setelah ke masa hadapan, kita tidak mampu berpatah balik semula untuk habiskan sisa hidup dengan orang tersayang.


Toyota: Revolusi Mesin Jahit Ke Industri Automotif

Toyota adalah sebuah jenama automotif Jepun begitu besar malah menjadi pesaing kepada Honda yang juga berasal daripada negara sama.

Toyota juga tersenarai sebagai syarikat paling besar di Jepun dan menghuni tangga kesebelas dalam senarai Forbes. Persoalannya sekarang bagaimanakah syarikat ini boleh tertubuh? Ayuh ikuti sorotan ini.

Semua bermula pada tahun 1926 apabila Sakichi Toyoda mula mengagaskan Toyota Industries Corporation yang bertujuan untuk menghasilkan dan menjual mesin jahit.

Sejak itu, Toyata mula menceburi pelbagai jenis bidang pembuatan selain mesin jahit seperti automotif, elektronik dan industri berat.Kiichiro Toyoda yang mewarisi Toyota Industries Corporation telah menubuhkan Toyota Motor Corporation untuk memusatkan fokus dalam industri automotif.

Tiga tahun selepas itu, syarikat itu berjaya menghasilkan kereta pertama buatan mereka sendiri iaitu model AA sedan.

Walau bagaimanapun, Toyota terpaksa menghentikan penghasilan kereta apabila Perang Dunia Kedua mula meletus dan fokus kepada pengeluaran trak.

Selepas tamatnya Perang Dunia Kedua atau lebih tepatnya ketika 1947, syarikat itu kembali kepada landasan asal mereka dengan penghasilan model SA.

Menjelang 1950an, kilang milik Toyota berjaya beroperasi sepenuhnya setelah Jepun pulih daripada kesan-kesan perang.

Bagi meletakkan syarikat dalam persaingan, Toyota telah bertindak mengambil contoh dan beradaptasi daripada syarikat automotif Amerika Syarikat.

Jadi pada 1957, Toyota Motor Sales, U.S.A., Inc. telah tertubuh dan tahun berikutnya model Toyopet sedan berjaya dihasilkan.

Ianya juga merupakan model pertama yang dijual di Amerika Syarikat tetapi kurang mendapat sambutan angkaran harga begitu mahal.

Maka Toyopet dibina semula tetapi lebih mesra Amerika dan dijenamakan sebagai Corona. Model itu adalah kejayaan pertama syarikat tersebut dalam mengetuk pintu hati pasaran Amerika Syarikat.

Tahun 1970an menyaksikan Toyota semakin berkembang pesat dengan mula mengeksport sejumlah besar kereta ke pasaran antarabangsa.

Ianya turut dibantu oleh pengilhakan beberapa syarikat seperti Hino Motors Ltd, Nippondenso Company Ltd dan Daihitsu Motor Company lantas menjadi Toyota sebagai syarikat automotif terbesar di Jepun.

Kenderaan berjenama Toyota terus mendapat tempat di Amerika Syarikat kerana reputasi terutamanya melibatkan model Corolla.

Memasuki abad ke 21, syarikat terus mengalami pertumbuhan yang begitu memberangsangkan.

Hal ini dapat dibuktikan apabila syarikat itu berjaya menghasilkan model kereta mewah iaitu Lexus dan model hibrid Prius.

Ianya tidak terhenti setakat itu sahaja, tahun 1999 menyaksikan Toyota disenaraikan di London Stock Exchange dan New York Stock Exchange.

Toyota tidak memandang kebelakang lagi lalu terus menghasilkan pelbagai jenis kereta untuk meneroka pasaran baru.

Buktinya, syarikat itu telah menghasilkan model Scion yang menyasarkan pembeli muda dan kereta mewah hibrid pertama dunia iaitu Lexus RX 400h.Gelombang kejayaan Toyota seseolah terhenti apabila krisis ekonomi mula menghimpit dunia pada tahun 2008.

Ketika itu, berjuta-juta unit kenderaan keluaran Toyota dan syarikat lain telah diarahkan untuk ditarik kembali kerana tidak menepati spesifikasi keselataman Amerika Syarikat.

Hari ini Toyota masih lagi menjadi antara pemain utama industri automotif dunia dan masih bertakhta di Jepun.

Syarikat itu juga berjaya mengatasi beberapa jenama kenderaan terkenal Jepun seperti Honda, Mitsubishi dan Mazda.

Jadi kepada syarikat di luar sana, sanggupkah anda mengambil risiko untuk menceburi bidang perniagaan lain?

Jemput baca dan ke portal ekonomi dan kewangan kami, The Outlook Asia di sini.


Analisis Falsafah Politik Dalam Siri Avatar

Dalam sesebuah cerita, adalah penting untuk menunjukkan keadaan sesuatu watak, sama ada watak itu kaya atau miskin, sihat atau sakit dan sebagainya. Teknik yang umum digunakan ialah alegori, iaitu penggunaan bahan,keadaan untuk mengekspresi idea yang luas dan kompleks secara lebih simple dan mudah didekati [1].

Alegori bertujuan memudahkan pengarang untuk menjarakkan diri antara mereka dan isu yang mereka cuba bincangkan, terutama sekali apabila isu itu senstitif dan banyak didebatkan. Senang bagi kita untuk faham watak-watak seperti Bruce Wayne, Tony Stark, dan Lex Luthor adalah watak yang berstatus tinggi, iaitu kekayaan dari segi wang dan peralatan teknologi. Namun bagi Siri Avatar, penggunaan alegori bagi kekayaan dan status ialah melalui jurus lenturan.

Secara ringkas, komuniti dalam siri Avatar terdiri daripada pelentur, iaitu seseorang yang boleh mengawal elemen alam semulajadi seperti air, tanah, api dan angin, dan manusia biasa yang tidak mempunyai kuasa itu. Dalam kalangan pelentur, Avatar ialah seseorang yang dapat menggunakan keempat-empat elemen di atas sekaligus menjadikannya pelentur paling berkuasa. Lenturan dalam kartun ini adalah alegori kepada kekayaan, dan kemampuan yang boleh datang dengannya.

Hanya dengan memiliki kuasa ini sahaja, pelentur akan mencapai mobiliti sosial dan identiti yang berbeza dengan manusia biasa. Dalam dunia nyata, kebanyakan sumber harta dimiliki oleh sebilangan golongan kecil sahaja. Keadaan ini dipanggil kapitalisme. Golongan-golongan borjuis ini berkuasa dengan cara mengawal ‘means of production’, iaitu input fizikal dan bukan kewangan yang digunakan dalam produksi nilai ekonomi [2].

Dalam hal ini, Avatar dianggap golongan borjuis paling berkuasa kerana boleh mengawal 4 elemen alam yang utama. Kalau boleh kawal air, tanah, api dan angin, maknanya anda boleh ubah geografi setempat, sekat sumber air penduduk tempatan, panggil ribut musnahkan tempat dan pelbagai lagi guna. Dalam the Legend of Korra, Korra sebagai Avatar telah dilayan secara istimewa oleh masyarakat setempat sejak beliau ditemui sebagai Avatar yang baru.

Berlainan dengan Aang, Avatar sebelumnya yang ditemui ketika perang dengan Bangsa Api berlangsung. Aang diburu dan terpaksa sembunyikan identitinya dalam kalangan masyarakat, tapi Korra telah capai status selebriti sejak dari kecil lagi. Namun begitu, cabaran bagi Korra berbeza dengan Aang. Korra terpaksa berdepan dengan ideologi –ideologi komunisme, anarkisme, fasisme dan lain-lain. Ideologi – ideologi ini datang daripada ketidaksamarataan yang berlaku dalam kalangan masyarakat antara pelentur dan manusia biasa.

Sebagai contoh, apabila golongan Equalist, iaitu golongan yang memperjuangkan hak sama rata antara pelentur dan manusia biasa membuat demonstrasi dan menyuarakan pendapatnya, Korra tidak setuju dengan mereka. Korra mengatakan beliau berhak dengan kuasa tersebut dan golongan Equalist tidak boleh salahkan golongan pelentur tidak mencapai status yang dikehendaki hanya kerana mereka pelentur. Apabila ‘penyelamat’ Equalist, Amon dikatakan telah berjaya mencabut lenturan daripada beberapa pelentur dengan mudah, Korra berasa takut dan tergugat.

“The Time Has Come For Benders to Experience Fear” – Amon

Bagaimana pula seorang Avatar yang mampu mengawal 4 elemen berasa tergugat dengan Amon? Kerana beliau telah mula nampak bahayanya ideologi yang memperjuangkan hak sama rata dengan mengambil kuasa orang lain. Ketakutan Korra bukanlah ketakutan fizikal, tapi ketakutan existensial. Ini kerana Lenturan adalah sumber identiti dan status seseorang. Tanpa lenturan, siapalah seorang Avatar?

Situasi yang sama dicetuskan dekat US sekarang. Terdapat beberapa golongan yang membawa idea “Defunding the Police”, berikutan peristiwa pembunuhan George Floyd dan Breonna Taylor tahun ini. Sebelum ini pun dah banyak kes polis dan kematian orang kulit hitam di sana, seperti Michael Brown dll. Di Minneapolis contohnya, walaupun orang kulit hitam hanyalah 20% daripada penduduk Minneapolis, hampir 60% keadaan di mana pihak polis menggunakan kekerasan terhadap individu yang berkulit hitam [3].

Asalnya hanyalah protest secara aman, namun tindakan polis bertindak secara ‘military style’ seperti hayunan baton, gas pemedih mata, menghentak pemrotes ke lantai dan menindih lutut, ditambah pula dengan respon Donald Trump memberi amaran akan hantar pertahanan awam jika situasi tidak terkawal, memburukkan lagi keadaan [3].

Walau bagaimanapun, idea “Defunding the Police” bukan bermakna hilangkan terus kuasa polis, tapi ia lebih kepada menggerakkan duit kerajaan yang diberi kepada polis dan bagi kepada jabatan kerajaan yang lain seperti klinik kesihatan, pendidikan dan sebagainya [4]. Namun idea ini telah diretorikkan oleh golongan-golongan tertentu yang mengatakan bahawa mereka akan merobohkan kerajaan dan mempromosi keganasan. Idea Amon yang asal hampir sama dengan idea ini. Amon tidak mengatakan semua pelentur perlu ditarik kuasanya, tetapi sesetengah pelentur yang menyalahgunakan kuasa sahaja.

Secara kesimpulannya, siri kartun karya Michael Dante DiMartino & Bryan Konietzko telah berjaya menghasilkan algeori yang cukup baik dalam menggambarkan komunisme bukan sahaja ingin mengambil ‘harta’ anda, tapi ia juga akan menggugat individuality anda, nilai diri anda. Namun berbeza dengan kewangan dan harta, lenturan tidak boleh dibahagi sama rata. Pasukan polis boleh ditambah, tapi pelentur tidak boleh. Maka, sama ada anda seorang pelentur atau anda tidak.

RUJUKAN

[1] MasterClass, “What Is Allegory? Types of Allegory in Writing And 5 Tips on Using Allegory in Writing,” masterclass.com, 15 October 2019. [Online]. Available: https://www.masterclass.com/articles/what-is-allegory-types-of-allegory-in-writing-and-5-tips-on-using-allegory-in-writing. [Accessed August 2020].

[2] DK Publishing, “The Fall of the Bourgeoisie are Inevitable,” in The Sociology Book, Penguin Random House, 2015, pp. 28-31.

[3] T. Beer, “Minneapolis Police Are 7 Times More Likely To Use Force Against Black People,” forbes.com, 3 June 2020. [Online]. Available: https://www.forbes.com/sites/tommybeer/2020/06/03/minneapolis-police-are-7-times-more-likely-to-use-force-against-black-people/#6b74592d1321. [Accessed August 2020].

[4] N. Kobie, “How US police used military tactics to turn peaceful protests violent,” wired.co.uk, 4 June 2020. [Online]. Available: https://www.wired.co.uk/article/police-brutality-minneapolis-floyd-blm-trump. [Accessed August 2020].

[5] A. Ferguson, “‘Defund the Police’ Does Not Mean Defund the Police. Unless It Does.,” theatlantic.com, 14 June 2020. [Online]. Available: https://www.theatlantic.com/ideas/archive/2020/06/what-does-defund-police-really-mean/612904/. [Accessed August 2020].


10 Tempat Paling Berhantu Di Britain

1. TOWER OF LONDON

Bagi pengunjung yang berkesempatan melawat Tower of London, pasti sudah tahu latar belakang berd4rah monumen bersejarah itu. Ia bukan saja digunakan sebagai penjara tetapi juga sebagai tempat perlaksanaan hukuman sepanjang 950 tahun sejarahnya. Antara hantu yang paling terkenal ialah hantu Anne Boleyn, isteri kedua kepada Raja Henry VIII yang dip3nggal pada tahun 1536 atas kesalahan khianat. Sejak itu, kelibat hantunya membawa kepala di sisi sentiasa membuatkan staf pengurusan dan pelawat tidak senang duduk sama ada di White Tower atau Gereja St Peter ad Vincula.

Selain hantu Boleyn, jangan lupa kisah dua putera yang dipenjarakan di situ iaitu anak saudara Richard III dan putera kepada Edward IV, Edward dan Richard. Kedua-duanya bukan saja dituduh anak luar nikah Raja Edward IV oleh bapa saudara mereka sendiri bahkan dipenjarakan (ditempatkan kononnya atas alasan keselamatan) sebelum menghilangkan diri. Tidak diketahui siapa yang bertanggungjawab membVnuh dua putera Edward IV itu tetapi kelibat hantu kedua-duanya memakai gaun putih sentiasa dilaporkan saban tahun.

Selain
hantu Anne dan dua anak saudara Richard III, terdapat juga hantu binatang yang
menghantui Tower of London berikutan Royal Menagerie ditempatkan di situ. Pada
tahun 1816, seorang pengawal yang berkawal di situ terkejut apabila melihat
kelibat hantu seekor beruang cuba menerpa ke arahnya. Pengawal itu cuba menikam
hantu itu dengan bayonetnya tetapi mendapati ia hanyalah hantu. Pengawal
tersebut dikatakan mati beberapa hari kemudian akibat terkejut.

2. RUMAH BORLEY, ESSEX

Kediaman
paderi ini dianggap antara kediaman paling berhantu di Britain sehinggakan ia
disebut dalam permainan video Silent Hill. Rumah ini dibina pada tahun 1832 dan
menjadi sumber khabar angin kisah seorang rahib wanita yang ditanam hidup-hidup
dalam dinding sebuah biara tidak jauh dari situ. Hantu rahib itu dikatakan
menghantui Rumah Borley dan menjadi bualan penduduk tempatan.

Cakaplah
apa saja bentuk gangguan, semuanya ada di situ. Jika di luar rumah, hantu
kereta kuda bergerak dan dikendalikan oleh pengendali tanpa kepala dan bunyi
tapak kaki. Penyelidik psikik Harry Price pernah melawat Rumah Borley pada
tahun 1929 sebelum menyewa rumah tersebut selama setahun pada tahun 1937. Dalam
tempoh itu, dia merekodkan banyak insiden termasuk pasu jatuh sendiri ke lantai
dan mesej hantu yang ditulis pada cermin. Dua tahun kemudian, Rumah Borley
mengalami kebakaran dan kemudiannya dirobohkan pada tahun 1944.

3. Theatre Royal di Drury Lane, London

Theatre
Royal di Drury Lane bukan saja merupakan antara dewan teater yang tertua di
Britain dan masih digunakan sehingga hari ini tetapi juga memegang jolokan
sebagai dewan teater paling berhantu di Britain. Salah satu hantu yang paling
terkenal ialah Hantu Kelabu (Man in Grey) di mana hantu ini muncul dengan
memakai topi tiga penjuru, kot kelabu yang panjang dan rambut palsu berserbuk.
Hantu ini dikatakan hilang apabila berada di tempat dipercayai seorang lelaki
yang dibunuh menerusi tikaman pada jantung selepas ditemui pada tahun 1840-an.

Selain
itu, hantu kepala Joseph Grimaldi yang memakai mekap putih (Grimaldi ialah bapa
badut moden) turut kelihatan dan selalunya membantu pelakon yang bergelut
memperbaiki persembahan mereka. Sesiapa yang pernah berjalan di pentas itu
melaporkan nama mereka dipanggil oleh suara yang tidak dikenali, pakaian mereka
ditarik atau kelibat angin misteri. Mana-mana persembahan yang dihadiri hantu
sebegini dianggap mendapat tuah.

4. Medan Perang Culloden, Scotland

Pertempuran Culloden tercetus pada tahun 1746 merupakan perang terakhir yang dilancarkan dan berlaku di Britain. Ia merupakan kempen terakhir yang dilancarkan penyokong Dinasti Stuart yang disingkirkan untuk memulihkan semula kuasa dinasti berkenaan di Britain. Bagaimanapun, kempen yang diketuai Charles Edward Stuart tewas di tangan William Augustus, Duke of Cumberland dengan 1,500 tentera itu terbunuh. Pertempuran ini berlaku pada 17 Ogos 1746 dan sejak itu setiap kali tarikh itu menjelma, penduduk tempatan melihat kelibat tentera-tentera yang bertarung di situ mengulangi semula konflik berdarah itu. Selain bunyi pertempuran di Culloden, penduduk turut melaporkan melihat kelibat seorang lelaki yang berjalan di tengah-tengah lambakan mayat tentera yang terbunuh.

5. Jamaica Inn, Cornwall

Terletak di Bodmin Moor, ia memang selayaknya dianggap antara tempat paling berhantu. Rumah tumpangan ini menjadi tumpuan bukan saja lanun tetapi juga penyeludup sehinggakan ia menjadi sebahagian daripada novel Daphne du Maurier pada tahun 1936 dengan nama Jamaica Inn sebagai tajuk novel. Jadi bagi yang pernah berkunjung ke situ, usah terkejut jika mendengar bunyi tapak kaki kuda melalui kawasan laman walaupun laman kosong, orang berbisik dalam bahasa lama berkemungkinan Bahasa Cornish Lama atau hantu yang duduk di luar rumah tumpangan seperti dilaporkan pada tahun 1911. Hantu itu sebenarnya ialah pelawat yang minum arak tetapi kemudiannya dibvnuh di luar sebelum sempat menghabiskan minumannya.

6. Istana Chillingham, Northumberland

Istana
yang dikatakan wujud sejak abad ke-13 ini mempunyai banyak cerita hantu
tersendiri. Jika anda ke ruang dapur, usah bertembung dengan hantu wanita yang
merayu mahukan air, gereja kecil (jeritan suara-suara menakutkan), ruang bawah
tanah (rangka seorang budak lelaki yang ditanam di situ) atau bilik seksaan
yang penuh dengan peralatan penyeksaan. Yang pasti, ia sudah disiasat
berkali-kali oleh kumpulan penyiasat paranormal dan apa saja pengalaman yang
diraih sepanjang siasatan di Chillingham sudah pasti bikin bulu roma meremang.

7. Istana Berry Pomeroy, Devon

Runtuhan
istana ini dahulunya merupakan kediaman lama Edward Seymour, abang kepada Jane
Seymour dan kekanda ipar kepada Henry VIII. Istana yang dibina pada abad ke-15
ini kemudiannya ditinggalkan pada abad ke-17 dan ia menjadi tarikan pelancong
semasa era Victoria. Tetapi ia turut menyimpan reputasi sebagai tempat paling
berhantu di Britain. Dua hantu yang menghantui istana ini ialah The Blue Lady
dan hantu Lady Margaret Pomeroy.

The
Blue Lady ialah hantu yang mengumpan mana-mana pejalan kaki sebelum membawa
kepada kematian mereka. Hantu ini dikatakan berkabung atas kematian anaknya
hasil daripada hubungan sumbang antaranya dengan bapanya mengikut sumber
penduduk tempatan. Sementara Lady Margaret pula dikatakan dipenjarakan di ruang
bawah tanah istana dan dibiarkan kelaparan sehingga mati. Sementara Pomeroy’s
Leap yang terletak di kawasan benteng istana ialah tempat dua saudara lelaki
membunuh diri dengan melompat dari kuda mereka untuk mengelak ditangkap semasa
istana itu dikepung. Jeritan mereka dan bunyi kuda dilaporkan oleh individu
yang berdiri di situ. Dan pada tahun 2018, pelancong-pelancong yang berkunjung
ke situ mendakwa mempunyai gambar penunggang-penunggang hantu itu.

8. Istana Hampton Court, Surrey

Istana Hampton Court merupakan istana kegemaran Henry VIII dan raja-raja selepasnya. Istana ini menyimpan sejarah diraja selama 200 tahun dan turut menyimpan pelbagai kisah hantu menarik. Dua isteri Henry VIII dikatakan menghantui istana ini iaitu Jane Seymour yang m4ti di istana ini pada tahun 1537 dan Catherine Howard (1542). Hantu Jane ini dikatakan berjalan sambil membawa pita menuju ke bilik tempat baginda mati selepas melahirkan Edward VI.

Sementara
Howard pula menghantui Galeri Berhantu kerana di sinilah tempat baginda ditahan
atas dakwaan khianat. Tangisannya dan kelibatnya yang menakutkan banyak kali
dilaporkan oleh staf dan pelawat. Malah di tempat ini jugalah, dua pengunjung
dalam dua kumpulan pengunjung berbeza jatuh pengsan di tempat sama pada tahun
1999. Pada tahun 2003, rakaman CCTV menunjukkan kelibat hantu rangka memakai
jubah mengetuk pintu kecemasan selepas waktu operasi. Sehingga hari ini, mereka
tertanya-tanya identiti hantu itu atau bagaimana ia boleh berlaku.

9.
The Skirrid Mountain Inn, Montmouthshire

Rumah
tumpangan ini sudah wujud sejak abad ke-17 Masihi tetapi ada mengatakan ia
sudah wujud lebih awal bertahun-tahun sebelumnya. Ia dikatakan digunakan
sebagai markas pemberontakan Owain Glyndwr terhadap Henry IV pada abad ke-15. Pada
abad ke-17, ia kemudiannya ditukar sebagai mahkamah dan hakim paling terkenal
di situ ialah Hakim George Jefferys atau nama jolokannya Hakim Gantung. Ya,
hakim ini bertanggungjawab menghukum mati ramai orang dan penggantungan dibuat
di sebuah alang oak di atas tangga dengan tanda dari tali gantung masih
kelihatan sehingga hari ini. Justeru tidak hairanlah rumah tumpangan ini
dihantui oleh mangsa-mangsa yang dihukum mati tetapi juga Jefferys sendiri.

10.
Treasurer’s House, York

Rumah ini merupakan kediaman bendahari untuk pihak gereja di York. Walaupun ia masih mengekalkan kerja batu abad ke-12, majoriti rumah menunjukkan pengaruh seni bina abad ke-16. Tetapi di sini juga merupakan tempat hantu tentera Rom berkawad dan berkawal seperti dilaporkan pemasang dandang, Henry Martindale pada tahun 1953.

Selain melaporkan mereka kelihatan penat dan tak bermaya, askar-askar ini dikatakan membawa pedang, topi besi, kuda dan perisai berwarna bulat. Walaupun laporan itu pada awalnya dikatakan palsu, penemuan beberapa tapak arkeologi di York menunjukkan tentera Rom turut membawa perisai bulat pada abad keempat Masihi. Laporan Martindale turut disokong oleh laporan ramai orang yang melihat kelibat tentera-tentera Rom ini berjalan sekitar York.